

輶軒使者絕代語釋別國方言
漢 揚雄 撰
晉 郭璞 注

阿拉伯數字為　方言.四部叢刊影印宋刊本　的頁碼

白雲深處人家網站http://www.byscrj.com/
蔣門馬（nirvanajmm104722@163.com）整理

1●方言序
　郭璞
1●蓋聞《方言》之作,出乎輶軒之使,所以巡遊萬國,采覽異言,車軌之所交,人迹之所蹈,靡不畢載,以爲奏籍。周秦之季,其業隳廢,莫有存者。暨乎揚生,沉淡其志,歷載構綴,乃就斯文。是以三五之篇著,而獨鑒之功顯,故可不出戶庭而坐照四表,不勞疇咨而物來能名,考九服之逸言,摽六代之絕語,類離詞之指韻,明乖途而同致,辨章風謠而區分,曲通萬殊而不雜,眞洽見之奇書,不刊之碩記也。余少玩《雅》訓,旁味《方言》,復爲之解,觸事廣之,演其未及,摘其謬漏,庶以燕石之瑜,補琬琰之瑕,俾後之瞻涉者,可以廣寤多聞爾。


3●輶軒使者絕代語釋別國方言第一
3●黨、曉、哲，知也。楚謂之黨，（黨，朗也，解寤貌。）或曰曉，齊宋之間謂之哲。
3●虔，儇，慧也。（謂慧了。音翾。）秦謂之謾，（言謾訑也。訑音𧦧，大和反。謾莫錢反，又亡山反。）晉謂之㦟，（音悝，或莫佳反。）宋楚之間謂之倢，（言便倢也。）楚或謂之䜏。（他和反，亦今通語。）自關而東，趙魏之間，謂之黠，或謂之鬼。（言鬼眎也。）
3●娥、㜲，（音盈。）好也。秦曰娥，（言娥娥也。）宋魏之間謂之㜲，（言㜲㜲也。）秦晉之間，凡好而輕者，謂之娥。自關而東，河濟之間，謂之媌，（今關西人亦呼好爲媌，莫交反。）或謂之姣。（言姣潔也，音狡。）趙魏燕代之間曰姝，（昌朱反，又音株，亦四方通語。）或曰妦。（言妦容也。音蜂。）自關而西，秦晉之故都，曰妍。（秦舊都，今扶風雍丘也。晉舊都，今太原晉陽縣也。其俗通呼好爲妍，五千反。妍一作忏。）好，其通語也。
4●烈、枿，餘也。（謂烈餘也。五割反。）陳鄭之間曰枿，晉衛之間曰烈，秦晉之間曰𨽹，（音謚，傳曰：夏𨽹是屏。）或曰烈。
5●台、胎、陶、鞠，養也。（台猶頤也。音怡。）晉衛燕魏曰台，陳楚韓鄭之間曰鞠，秦或曰陶，汝潁梁宋之間曰胎，或曰艾。（爾雅云：艾，養也。）
5●憮、（亡輔反。）㤿、（音淹。）憐、牟，愛也。韓鄭曰憮，晉衛曰㤿，（㤿憸多意氣也。）汝潁之間曰憐，宋魯之間曰牟，或曰憐。憐，通語也。
5●㥄、憮、矜、悼、憐，哀也。（㥄亦憐耳，音陵。）齊魯之間曰矜，陳楚之間曰悼，趙魏燕代之間曰㥄，自楚之北郊曰憮，秦晉之間或曰矜，或曰悼。
6●咺，（香遠反。）唏，（虛几反。）㣿，（音的，一音灼。）怛，痛也。凡哀泣而不止曰咺，哀而不泣曰唏。於方：則楚言哀曰唏；燕之外鄙，（鄙，邊邑名。）朝鮮洌水之間，（朝鮮今樂浪郡是也。洌水在遼東，音烈。）少兒泣而不止曰咺。（少兒猶言小兒。）自關而西秦晉之間，凡大人少兒泣而不止謂之唴，（丘尚反。）哭極音絕亦謂之唴。平原謂啼極無聲謂之唴哴，（音亮，今關西語亦然。）楚謂之噭咷，（呌逃兩音。字或作叴，音求。）齊宋之間謂之喑，（音蔭。）或謂之惄。（奴歷反。）
7●悼，惄，悴，憖，傷也。（詩曰：不憖遺一老，亦恨傷之言也。憖，魚吝反。）自關而東汝潁陳楚之間通語也。汝謂之惄，秦謂之悼，宋謂之悴，楚潁之間謂之憖。
7●愼，濟，䁮，愵，溼，桓，憂也。（䁮者，憂而不動也。作念反。）宋魏或謂之愼，或曰䁮。陳楚或曰溼，或曰濟。自關而西秦晉之間或曰惄，或曰溼。自關而西秦晉之間，凡志而不得，欲而不獲，高而有墜，得而中亡，謂之溼，（溼者，失意潛沮之名。沮一作阻。）或謂之惄。
8●鬱，悠，懷，惄，惟，慮，願，念，靖，愼，思也。晉宋衛魯之間謂之鬱悠。（鬱悠，猶鬱陶也。）惟，凡思也；慮，謀思也；願，欲思也；念，常思也。東齊海岱之間曰靖；（岱，泰山。）秦晉或曰愼，凡思之貌亦曰愼，（謂感思者之容。）或曰惄。
8●敦，豐，厖，（鴟𪁪。）𡗦，（音介。）幠，（海狐反。）般，（般桓。）嘏，（音賈。）奕，戎，京，奘，（在朗反。）將，大也。凡物之大貌曰豐。厖，深之大也。東齊海岱之間曰𡗦，或曰幠。宋魯陳衛之間謂之嘏，或曰戎。秦晉之間凡物壯大謂之嘏，或曰夏。秦晉之間凡人之大謂之奘，或謂之壯。燕之北鄙齊楚之郊或曰京，或曰將。皆古今語也，（語聲轉耳。）初別國不相往來之言也，今或同。而舊書雅記故俗語，不失其方，（皆本其言之所出也。雅，爾雅也。）而後人不知，故爲之作釋也。（釋詁釋言之屬。）
9●假，（音駕。）𢓜，（古格字。）懷，摧，詹，戾，艐，（古屆字。）至也。邠唐冀兖之間曰假，或曰𢓜。（邠，今在始平漆縣。唐，今在太原晉陽縣。）齊楚之會郊（兩境之間。）或曰懷。摧，詹，戾，楚語也。（詩曰先祖于摧，六日不詹，魯侯戾止之謂也。此亦方國之語，不專在楚也。）艐，宋語也。皆古雅之別語也，（雅謂風雅。）今則或同。
10●嫁，逝，徂，適，往也。自家而出謂之嫁，由女而出爲嫁也。逝，秦晉語也。徂，齊語也。適，宋魯語也。往，凡語也。
10●謾台，（蠻怡二音。）脅鬩，（呼隔反。）懼也。燕代之間曰謾台，齊楚之間曰脅鬩。宋衛之間凡怒而噎噫，（噎謂謂憂也。噫央媚反。）謂之脅鬩。（脅鬩猶𤄎沐也。）南楚江湘之間謂之嘽咺。（湘，水名，今在零陵。咺音香遠反。）
11●虔，劉，慘，㨆，殺也。（今關西人呼打爲㨆，音廩，或洛感反。）秦晉宋衛之間謂殺曰劉，晉之北鄙亦曰劉。秦晉之北鄙，燕之北郊，翟縣之郊，謂賊爲虔。（今上黨潞縣卽古翟國。）晉魏河內之北謂惏曰殘，楚謂之貪。南楚江湘之間謂之歁。（言歁㨆難猒也。）
11●亟，憐，憮，㤿，愛也。東齊海岱之間曰亟。（欺革反。）自關而西秦晉之間凡相敬愛謂之亟，陳楚江淮之間曰憐，宋衛邠陶之間曰憮，或曰㤿。（陶唐，晉都處。）
12●睂眉，棃，耊，鮐，老也。東齊曰睂，（言秀睂也。）燕代之北鄙曰棃，（言面色如凍棃。）宋衛兖豫之內曰耊，（八十爲耊，音絰。）秦晉之郊，陳兖之會曰耇鮐。（言背皮如鮐魚。耇音垢。）
12●脩，駿，融，繹，尋，延，長也。陳楚之間曰脩，海岱大野之間曰尋（大野，今高平鉅野。）宋衛荊吳之間曰融。自關而西秦晉梁益之間凡物長謂之尋。周官之法度廣爲尋，（度謂絹帛橫廣。）幅廣爲充。（爾雅曰緇廣充幅。）延，年長也。凡施於年者謂之延，施於衆長謂之永。（各隨事爲義。）
13●允，訦，（音諶。）恂，（音荀。）展，諒，（音亮。）穆，信也。齊魯之間曰允，燕代東齊曰訦，宋衛汝潁之間曰恂，荊吳淮汭之間曰展（汭，水口也，音芮。）西甌毒屋黃石野之間曰穆。（西甌駱越別種也。音嘔。其餘皆未詳所在。）衆信曰諒，周南召南衛之語也。
14●碩，沈，巨，濯，訏，敦，夏，于，大也。（訏亦作芋，音義同耳。香于反。）齊宋之間曰巨，曰碩。凡物盛多謂之寇。（今江東有小鳧，其多無數，俗謂之寇鳧。）齊宋之郊，楚魏之際曰夥。（音禍。）自關而西秦晉之間凡人語而過謂之𨘌，（于果反）或曰僉。東齊謂之劎，或謂之弩。弩猶怒也。陳鄭之間曰敦，荊吳揚甌之郊曰濯，中齊西楚之間曰訏。（西楚，謂今汝南彭城。）自關而西秦晉之間凡物之壯大者而愛偉之謂之夏，周鄭之間謂之假。（音賈。）郴，齊語也。（洛含反。）于，通語也。
15●牴，（觸牴）𠊷，（音致。）會也。雍梁之間曰牴，秦晉亦曰牴。凡會物謂之𠊷。
15●華，荂，𥆏也。（荂亦華別名，音誇。）齊楚之間或謂之華，或謂之荂。
15●墳，地大也。青幽之間凡土而高且大者謂之墳。（卽大陵也。）張小使大謂之廓，陳楚之間謂之摸。（音莫。）
16●嬛，蟬，（火全反。）䌪，（音剡。）撚，（諾典反。）未，續也。楚曰嬛。蟬，出也。（別異義。）楚曰蟬，或曰未及也。
16●𨃚，（古蹋字，他匣反。）䠛，（逍遙。）𧿳，（音拂。）跳也。楚曰䟷。（敕厲反，亦中州語。）陳鄭之間曰䠛，楚曰蹠。自關而西秦晉之間曰跳，或曰𨃚。
16●躡，郅，（音質。）跂，（音企。）𢓜，（𢓜亦訓來。）躋，（濟渡。）䠯，（踊躍。）登也。自關而西秦晉之間曰躡，東齊海岱之間謂之躋，魯衛曰郅，梁益之間曰𢓜，或曰跂。
17●逢，逆，迎也。自關而東曰逆，自關而西或曰迎，或曰逢。
17●撏，（常含反。）攓，（音蹇。）摭，（盜蹠。）挻，（羊羶。）取也。南楚曰攓，陳宋之間曰摭，衛魯揚徐荊衡之郊曰撏。（衡，衡山，南岳名，今在長沙。）自關而西秦晉之間凡取物而逆謂之篡，（音饌。）楚部或謂之挻。
17●餥，（音非。）飵，（音昨。）食也。陳楚之內相謁而食麥饘謂之餥，（饘糜也。音旃。）楚曰飵。凡陳楚之郊南楚之外相謁而餐，（畫飯爲餐。謁請也。）或曰飵，或曰䬯。（音黏。）秦晉之際，河陰之間曰䭡（惡恨反。）䭓。（五恨反。今馮翊郃陽河東龍門是其處也。）此秦語也。（今關西人呼食欲飽爲䭡䭓。）
18●釗（居遼反。），薄，勉也。（相勸勉也。）秦晉曰釗，或曰薄。故其鄙語曰薄努，猶勉努也。（如今人言努力也。）南楚之外曰薄努，自關而東周鄭之間曰勔釗，（沈湎。）齊魯曰勖兹。（勖勔亦訓勉也。）


19●輶軒使者絕代語釋別國方言第二
19●釥，（錯眇反。）嫽，（洛夭反。）好也。青徐海岱之間曰釥，或謂之嫽。（今通呼小姣潔喜好者爲嫽釥。）好，凡通語也。
19●朦，（忙紅反。）厖，（鴟𪁪。）豐也。自關而西秦晉之間凡大貌謂之朦，或謂之厖；豐，其通語也。趙魏之郊燕之北鄙凡大人謂之豐人。燕記曰：豐人杼首。杼首，長首也。楚謂之伃，（音序。）燕謂之杼。燕趙之間言圍大謂之豐。（謂度圍物也。）
20●娃，（烏佳反。）嫷，（諾過反。）窕，（途了反。）豔美也。吳楚衡淮之間曰娃，南楚之外曰嫷，（言婑嫷也。）宋衛晉鄭之間曰豔，陳楚周南之間曰窕。自關而西秦晉之間凡美色或謂之好，或謂之窕。故吳有館娃之宮，秦有㯃娥之臺。（皆戰國時諸侯所立也。㯃音七。）秦晉之間美貌謂之娥，（言娥娥也。）美狀爲窕，（言閑都也。）美色爲豔，（言光豔也。）美心爲窈。（言幽靜也。）
20●奕，偞容也。自關而西凡美容謂之奕，或謂之偞。（奕偞皆輕麗之貌，偞音葉。）宋衛曰偞，陳楚汝潁之間謂之奕。
21●𩕰，（音綿，下作𥌣，音字同耳。）鑠，（舒灼反。）盱，（香于反。）揚，䒅，（音滕。）雙也。南楚江淮之間曰𩕰，或曰䒅。好目謂之順，（言流澤也。）黸瞳之子（黸，黑也。）謂之𥌣。（言𥌣邈也。）宋衛韓鄭之間曰鑠。（言光明也。）燕代朝鮮洌水之間曰盱，（謂舉眼也。）或謂之揚。（詩曰美目揚兮是也。此本論雙耦，因廣其訓，復言目耳。）
21●[魏]嫢，（羌箠反。）笙，揫，（音遒。）摻，（素㩜反。）細也。自關而西秦晉之間凡細而有容謂之嫢，（嫢嫢小成貌。）或曰徥。（言徥徥也。）凡細貌謂之笙斂，物而細謂之揫，或曰摻。
22●𠐤，（言𠐤瑋也。）渾，（們渾肥滿也。狐本反。）䑄，（濞呬充壯也。匹四反。）䑋，（音攘。）𠐋，（恪膠反。）泡，（音庖。）盛也。𠐤自關而西秦晉之間語也。陳宋之間曰𠐋，（𠐋䏬麤大貌。）江淮之間曰泡，（泡肥洪張貌。）秦晉或曰䑋。梁益之間凡人言盛及其所愛，偉其肥晠謂之䑋。（肥䑋多肉。）
23●私，策，纖，䓲，（音銳。）稺，（古稚字。）杪，（莫召反。）小也。自關而西秦晉之郊梁益之間凡物小者謂之私；小或曰纖，繒白之細者謂之纖。東齊言布帛之細者曰綾，（音凌。）秦晉曰靡。（靡靡細好也。）凡草生而初達謂之䓲。（鋒萌始出。）稺，年小也。木細枝謂之杪，（言杪梢也。）江淮陳楚之內謂之篾，（篾小貌也。）青齊兖冀之間謂之葼，（馬𩮀。）燕之北鄙朝鮮洌水之間謂之策。故傳曰：慈母之怒子也，雖折笞之，其惠存焉。（言教在其中也。）
24●殗，（於怯反。）殜，（音葉。）微也。宋衛之間曰殗。自關而西秦晉之間凡病而不甚曰殗殜。（病半臥半起也。）
24●臺敵，匹（一作疋也。）東齊海岱之間曰臺。自關而西秦晉之間物力同者謂之臺敵。
24●抱（音赴）㛯（孚萬反。一作嬔。）耦也。（耦亦疋，互見其義耳。）荊吳江湖之間曰抱嬔，宋潁之間或曰㛯。
24●倚，（於寄反。）踦，（卻奇反。）奇也。（奇偶。）自關而西秦晉之間凡全物而體不具謂之倚，梁楚之間謂之踦。雍梁之西郊，凡嘼支體不具者謂之踦。
25●逴，（敕略反。）獡，（音鑠。）透，（式六反。）驚也。自關而西秦晉之間凡蹇者或謂之逴，（行略逴也。）體而偏長短亦謂之逴。宋衛南楚凡相驚曰獡，或曰透。（皆驚貌也。）
25●儀，𢓜，來也。陳潁之間曰儀，自關而東周鄭之郊齊魯之間或謂𢓜或曰懷。
25●䵑，（音昵。）𪏮，（音汝。）黏也。齊魯青徐自關而東或曰䵑，（言黏䵑也。）或曰𪏮。
26●餬，（音胡。）託，庇，（庇蔭。）寓，𦩩，（音孕。）寄也。齊衛宋魯陳晉汝潁荊州江淮之間曰庇，或曰寓。寄食爲餬，（傳曰餬其口於四方是也。）凡寄爲託，寄物爲𦩩。
26●逞，苦，了，快也。自山而東或曰逞，楚曰苦，（苦而爲快者，猶以臭爲香，治爲亂，徂爲存；此訓義之反覆用之是也。）秦曰了。（今江東人呼快爲愃。相緣反。）
26●挴，㥾，赧，愧也。晉曰挴，或曰㥾。秦晉之間凡愧而見上謂之赧，（小雅曰面赤愧曰赧。）梁宋曰㥾。（敕㥾亦慙貌也。音匿。）
27●叨，（託高反。）惏，（洛含反。）殘也。陳楚曰惏。
27●憑，齘，苛，怒也。楚曰憑，（憑恚盛貌。楚詞曰康回憑怒。）小怒曰齘。（言噤齘也。）陳謂之苛。（相苛責也。）
27●憡，剌，痛也。（㦧憡小痛也。音策。）自關而西秦晉之間或曰憡。
27●撟捎，選也。（此妙擇積聚者也。矯騷兩音。）自關而西秦晉之間凡取物之上謂之撟捎。
27●撊，（呼旱反。）梗（魚鯁。）爽猛也。晉魏之間曰撊，（傳曰撊然登埤。）韓趙之間曰梗，齊晉曰爽。
28●瞷，（音閑。）睇，（音悌。）睎，䀩，（音略。）眄也。陳楚之間南楚之外曰睇，東齊青徐之間曰睎，吳揚江淮之間或曰瞷，或曰䀩，自關而西秦晉之間曰眄。
28●䭒，（消息。）喙，（口喙。）呬，（許四反。）息也。周鄭宋沛之間曰䭒，自關而西秦晉之間或曰喙，或曰䭒，東齊曰呬。
28●䤨，（劈歷。）摫，（音規。）裁也。梁益之間裁木爲器曰䤨，裂帛爲衣曰摫。又斲也，（皆析破之名也。）晉趙之間謂之䤨䤨。
29●鐫，琢也。（謂鏨鐫也。子旋反。）晉趙謂之鐫。
29●鍇，（音楷。）𨯀，（音啟。）堅也。自關而西秦晉之間曰鍇，吳揚江淮之間曰𨯀。
29●揄鋪，（音敷。）𢅡（音藍。）𢃀，帗（音拂。）縷，葉褕，（音臾。）毳也。（音脆。皆謂物之行蔽也。）荊揚江湖之間曰揄鋪，楚曰𢅡𢃀，陳宋鄭衛之間謂之帗縷，燕之北郊朝鮮洌水之間曰葉褕。（今名短度絹爲葉輸也。）
30●孑，藎，餘也。（謂遺餘。昨吝反。）周鄭之間曰藎，或曰孑。青徐楚之間曰孑。自關而西秦晉之間炊薪不盡曰藎。孑，俊也。遵，俊也。（廣異語耳。）
30●翿，（音濤。）幢，（徒江反。）翳也。（舞者所以自蔽翳也。）楚曰翿，關西關東皆曰幢。
30●𢯱，略，求也。秦晉之間曰𢯱，就室曰𢯱，於道曰略。略，強取也。攈，（古捃字。）摭，（盜蹠。）取也。此通語也。
30●茫，矜奄，遽也。（謂遽矜也。）吳揚曰茫，（今北方通然也。莫光反。）陳潁之間曰奄，秦晉或曰矜或曰遽。
31●速，逞，搖扇，疾也。東齊海岱之間曰速，燕之外鄙朝鮮洌水之間曰搖扇，楚曰逞。
31●予，賴，讎也。南楚之外曰賴，（賴亦惡名。）秦晉曰讎。
31●恒慨，蔘（索含反。）綏，羞繹，（音奕。）紛母，言旣廣又大也。荊揚之間凡言廣大者謂之恒慨，東甌之間謂之蔘綏，（東甌亦越地，今臨海永寧是也。）或謂之羞繹，紛母。
31●劋，（雀潦反，又子了反。）蹶，（音踣厥。）獪也。（古狡㹟字。）秦晉之間曰獪，楚謂之劋，或曰蹶；楚鄭曰蔿，（音指撝，亦獪聲之轉也。）或曰𡜶。（言黠𡜶也。今建平郡人呼狡爲姡，胡𠜜反。）


33●輶軒使者絕代語釋別國方言第三
33●陳楚之間凡人嘼乳而雙產謂之釐孳，（音茲。）秦晉之間謂之僆子，（音輦。）自關而東趙魏之間謂之孿生。（蘇官反。）女謂之嫁子。（言往適人。）
33●東齊之間壻謂之倩。（言可借倩也。今俗呼女壻爲卒便是也。）
33●燕齊之間養馬者謂之娠。（今之溫厚也。音振。）官婢女廝謂之振。（女廝婦人給使者，亦名娠。）
33●楚東海之間亭父謂之亭公。（亭民。）卒謂之弩父，（主擔幔弩導憺因名云。）或謂之褚。（言衣赤也。褚音赭。）
34●臧，甬，（音勇。）侮，獲，奴婢賤稱也。荊淮海岱雜齊之間，（俗不純爲雜。）罵奴曰臧，罵婢曰獲。齊之北鄙，燕之北郊，凡民男而壻婢謂之臧，女而婦奴謂之獲；亡奴謂之臧，亡婢謂之獲。皆異方罵奴婢之醜稱也。自關而東陳魏宋楚之間保庸謂之甬。（保，言可保信也。）秦晉之間罵奴婢曰侮。（言爲人所輕弄。）
34●蔿，（音花。）譌，（訛言。）譁，（五瓜反，皆化聲之轉也。）涅，化也。燕朝鮮洌水之間曰涅，或曰譁。雞伏卵而未孚，（音赴。）始化之時，謂之涅。
35●斟，協，汁也。（謂和協也。或曰瀋汁，所未能詳。）北燕朝鮮洌水之間曰斟，自關而東曰協，關西曰汁。
35●蘇，芥，草也。（漢書曰樵蘇而爨。蘇猶蘆，語轉也。）江淮南楚之間曰蘇，自關而西或曰草，或曰芥。（或言菜也。）南楚江湘之間謂之莽。（嫫母反。）
35●蘇亦荏也。（荏屬也。爾雅曰蘇桂荏也。）關之東西或謂之蘇，或謂之荏。周鄭之間謂之公蕡。（音翡翠。今江東人呼荏爲䓊，音魚。）沅湘之南或謂之𦵯。（今長沙人呼野蘇爲𦵯，音車轄。沅，水名，在武陵。）其小者謂之䖆葇。（堇葇也，亦蘇之種類，因名云。）
36●蘴，（舊音蜂。今江東音嵩，字作菘也。）蕘，（鈴鐃。）蕪菁也。陳楚之郊謂之蘴，魯齊之郊謂之蕘，關之東西謂之蕪菁，趙魏之郊謂之大芥，其小者謂之辛芥，或謂之幽芥；其紫華者謂之蘆菔。（今江東名爲溫菘，實如小豆。羅匐二音）東魯謂之菈𦾽。（洛荅大合兩反。）
37●䓈，芡，（音儉。）雞頭也。北燕謂之䓈，（今江東亦呼䓈耳。）青徐淮泗之間謂之芡。南楚江湘之間謂之雞頭，或謂之鴈頭，或謂之烏頭。（狀似烏頭，故轉以名之。）
37●凡草木刺人，北燕朝鮮之間謂之茦，（爾雅曰茦頼也。）或謂之壯。（今淮南人亦呼壯。壯，傷也，山海經謂刺爲傷也。）自關而東或謂之梗，（今之梗榆。）或謂之劌。（劌者傷割人名，音鱥魚也。）自關而西謂之刺。江湘之間謂之棘。（楚詞曰曾枝剡棘。亦通語耳。音己力反。）
38●凡飲藥傅藥而毒，南楚之外謂之瘌，（乖瘌。）北燕朝鮮之間謂之癆，（癆瘌皆辛螫也。音聊。）東齊海岱之間謂之瞑，或謂之眩。（眠眩亦今通語耳。）自關而西謂之毒。瘌，痛也。
38●逞，曉，恔，苦，快也。（恔卽狡，狡戲亦快事也。）自關而東或曰曉，或曰逞。江淮陳楚之間曰逞，宋鄭周洛韓魏之間曰苦，東齊海岱之間曰恔，自關而西曰快。
39●膠，譎，詐也。涼州西南之間曰膠，自關而東西或曰譎，或曰膠。（汝南人呼欺爲讉，託回反。亦曰詒，音殆。）詐，通語也。
39●揠，擢，拂，戎，拔也。（今呼拔草心爲揠，烏拔反。）自關而西或曰拔，或曰擢。自關而東，江淮南楚之間或曰戎。東齊海岱之間曰揠。
39●慰，廛，度，凥也。（周官云夫一廛宅也，音纏約。）江淮青徐之間曰慰，東齊海岱之間或曰度，或曰廛，或曰踐。
39●萃，雜，集也。東齊曰聚。
40●迨，遝，及也。東齊曰迨，（音殆。）關之東西曰遝，或曰及。
40●荄，杜，根也。（今俗名韭根爲荄，音陔。）東齊曰杜，（詩曰徹彼桑杜是也。）或曰茇。（音撥。）
40●班，徹，列也。北燕曰班，東齊曰徹。
40●瘼，（音莫。）癁，病也。（謂勞復也。）東齊海岱之間曰瘼或曰癁，秦曰湛。（音閻，或諶。）
40●掩，醜，掍，（衮衣。）綷，（作憒反。）同也。江淮南楚之間曰掩。宋衛之間曰綷，或曰掍。東齊曰醜。
41●裕，猷，道也。東齊曰裕，或曰猷。
41●虔，散，殺也。東齊曰散，青徐淮楚之間曰虔。
41●氾，（音汎。）浼，（音漫。）㶄，（湯㶄。）洼，（烏蛙反。）洿也。（皆洿池也。）自關而東或曰洼，或曰氾。東齊海岱之間或曰浼，或曰㶄。（荊州呼潢也。）
41●庸，恣，比，（比次。）侹，（挺直。）更，佚，（蹉跌。）代也。齊曰佚，江淮陳楚之間曰侹，餘四方之通語也。（今俗亦名更代作爲恣作也。）
42●氓，民也。（民之總名。音萌。）
42●朹（音舊。），仇也。（謂怨仇也。）
42●寓，寄也。
42●露，敗也。
42●別，治也。
42●棖，法也。（救傾之法。）
42●謫，怒也。（相責怒也。音賾。）
42●間，非也。
43●格，正也。
43●𣀷，數也。（偶物爲麗，故云數也。）
43●軫，戾也。（相了戾也。江東音善。）
43●㞕，潔也。（謂潔清也。音薛。）
43●𧭺，（章順反。）罪也。（謂罪惡也。）
43●俚，（音吏。）聊也。（謂苟且也。）
43●稇，（恪本反。）就也。（梱梱成就貌。）
43●苙，圂也。（謂闌圂也。音立。）
44●廋，（音搜索也。）隱也。（謂隱匿也。）
44●銛，（音忝。）取也。（謂挑取物。）
44●棖，隨也。（棖柱令相隨也。）
44●儓，（音臺。）𧟱，（音僰。）農夫之醜稱也。南楚凡罵庸賤謂之田儓。（㑣儓駑鈍貌。或曰僕臣儓，亦至賤之號也。）或謂之𧟱，（𧟱丁健貌也。廣雅以爲奴，字作僰音同。）或謂之辟。辟，商人醜稱也，（辟辟便黠貌也。音擘。）
44●庸謂之倯，轉語也。（倯猶保倯也。今隴右人名孏爲倯，相容反。）
45●褸裂，須捷，挾斯，敗也。南楚凡人貧衣被醜弊謂之須捷。（須捷，狎翣也。）或謂之褸裂（裂，衣壞貌，音縷。）或謂之襤褸，故左傳曰蓽路褸襤以启山林，（蓽路柴車。）殆謂此也。或謂之挾斯。（挾斯猶挾變也。）器物弊亦謂之挾斯。
45●𢷏，（打𢷏。）鋌，（音挺。）澌，盡也。南楚凡物盡生者曰𢷏生。（今種物皆生云𢷏地生也。）物空盡者曰鋌，鋌，賜也。（亦中國之通語也。）鋌賜𢷏澌皆盡也。鋌，空也，語之轉也。
46●𢷏，翕，葉，聚也。（𢷏屬藂相著貌。）楚謂之𢷏，或謂之翕。葉，楚通語也。
46●斟，益也。（言斟酌益之。）南楚凡相益而又少謂之不斟。凡病少愈而加劇亦謂之不斟，或謂之何斟。（言雖小損無所益也。）
46●差，間，知，愈也。南楚病愈者謂之差，或謂之間，（言有間隙。）或謂之知。知，通語也。或謂之慧，或謂之憭，（慧憭皆意精明。）或謂之瘳，或謂之蠲，（蠲亦除也。音涓，又一圭反。）或謂之除。



49●輶軒使者絕代語釋別國方言第四
49●襌衣，江淮南楚之間謂之褋，（楚辭曰遺余褋兮澧浦。音簡牒。）關之東西謂之襌衣。有袌者，（前施袌囊也。房報反。）趙魏之間謂之袏衣；無袌者謂之裎衣，（音逞。）古謂之深衣。（制見禮記。）
49●襜褕，江淮南楚謂之𧝎褣，（𧝎裳凶反。）自關而西謂之襜褕，其短者謂之裋褕。（裋音豎。）以布而無緣，敝而紩之，謂之襤褸。自關而西謂之䘪䘿，（俗名䘿掖。音倔。）其敝者謂之緻。（緻縫納敝故名之也。丁履反。）
50●汗襦，（廣雅作褕。）江淮南楚之間謂之䙢。（音甑。）自關而西或謂之袛裯。（袛音止，裯丁牢反。亦呼爲掩汗也。）自關而東謂之甲襦。陳魏宋楚之間謂之襜襦，或謂之襌襦。（今或呼衫爲襌襦。）
50●帬，陳魏之間謂之帔，（音披。）自關而東或謂之襬。（音碑，今關西語然也。）
50●蔽膝，江淮之間謂之褘，（音葦，或暉。）或謂之袚。（音沸。）魏宋南楚之間謂之大巾，自關東西謂之蔽䣛，齊魯之郊謂之袡。
51●襦，（字亦作褕，又襦無右也。）西南蜀漢謂之曲領，或謂之襦。
51●褌，陳楚江淮之間謂之䘴。（錯勇反。）
51●袴，齊魯之間謂之䙭，（傳曰徵䙭與襦。音騫。）或謂之襱。（今俗呼踦爲襱，音鮦魚。）關西謂之袴。
51●褕謂之袖。（襦䙭有袖者，因名云。）
51●衱謂之褗。（卽衣領也。劫偃兩音。）
52●袿謂之裾。（衣後裾也，或作袪。廣雅云衣袖。）
52●褸謂之衽。（衣襟也，或曰裳際也。）
52●褸謂之緻。（襤褸綴結也。）
52●裯謂之襤。（袛裯弊衣，亦謂襤褸。）無緣之衣謂之襤。無袂衣謂之䙃。（袂衣袖也，音藝。䙃音慢惰。）無𧙥之袴謂之襣。（袴無踦者，卽今犢鼻褌也，𧙥亦襱，字異耳。）
52●䘯謂之袩。（千苕丁俠兩反，未詳其義。）
53●衿謂之交。（衣交領也。）
53●裺（央劍反。）謂之襦。
53●襜謂之䘸。（衣掖下也。）
53●佩紟（音禁。）謂之裎。（所以系玉佩帶也，）
53●褸謂之袩。（卽衣衽也。）
53●覆䘹（作憒反。）謂之襌衣。偏裨謂之襌襦。（卽衫也。）
53●𧘑繵謂之襌。（今又呼爲涼衣也。灼纏兩音。）
54●袒飾謂之直袊。（婦人初嫁所著上衣直袊也。袒音但。）
54●襃明謂之袍。（廣雅云襃明長襦也。）
54●繞衿謂之帬。（俗人呼接下，江東通言下裳。）
54●懸裺（音掩。）謂之緣。（衣縫緣也。）
54●絜襦謂之蔽䣛。（廣異名也。）
54●裪𧝃（音橘。）謂之袖。（衣褾。江東呼䘼，音婉。）
54●帍裱（方廟反。）謂之被巾。（婦人領巾也。）
54●繞䋸（音循。）謂之𧞶裺。（衣督脊也。）
55●厲謂之帶。（小爾雅曰帶之垂者爲厲。）
55●襎裷（煩冤兩音。）謂之幭。（卽帊幞也。幭亡別反。）
55●繄袼謂之䙔。（卽小兒㳄衣也。翳洛嘔三音。）
55●楚謂無緣之衣曰襤，紩衣謂之褸，秦謂之緻。自關而西秦晉之間無緣之衣謂之統䘿。（嫌上說有未了，故復分明之。）
55●複襦江湘之間謂之𧞫，（音豎。）或謂之筩褹。（今筩袖之襦也。褹卽袂字耳。）
55●大袴謂之倒頓，（今雹袴也。）小袴謂之䘨𧘈。（今𧝜袴也。皎了兩音。）楚通語也。
56●𢄐，巾也。（巾主覆者，故名𢄐也。）大巾謂之𢁥。（音芬。）嵩嶽之南，（嵩高中岳山也，今在河南陽城縣。）陳潁之間謂之帤，（奴豬反。）亦謂之𢄐。（江東通呼巾𢁥耳。）
56●絡頭，帞頭，（音貊。）紗績，䰎帶，（羌位反。）䰂帶，（音菜。）𢂺，（音綪，亦千。）㡋，（於怯反。）幧頭也。自關以西秦晉之郊曰絡頭，南楚江湘之間曰帞頭，自河以北趙魏之間曰幧頭，或謂之𢂺，或謂之㡋。其偏者謂之䰎帶，（今之偏疊幧頭也。）或謂之䰂帶。（䰂亦結也。）
57●覆結謂之幘巾，或謂承露，或謂之覆䰂。（今結籠是也。）皆趙魏之間通語也。
57●屝（音翡。），屨，麤，履也。徐兖之郊謂之屝，自關而西謂之屨。中有木者謂之複舄，自關而東複履。其庳者謂之𩊁下，（音婉。）襌者謂之鞮，（今韋鞮也。）絲作之者謂之履，麻作之者謂之不借，粗者謂之屨，東北朝鮮洌水之間謂之䩕（音卬。）角。南楚江沔之間總謂之麤。（沔水今在襄陽。）西南梁益之間或謂之㞜。（他回反，字或作𡲾，音同。）或謂之䋀。（下瓦反，一音畫。）履，其通語也。徐土邳圻之間，（今下邳也。圻音祁。）大麤謂之䩕角。（今漆履有齒者。）
58●緉，（音兩。）𦄍，（音爽。）絞也。（謂履中絞也。音校。）關之東西或謂之緉，或謂之𦄍。絞，通語也。
58●纑謂之縝。（謂纑縷也。音振。）


59●輶軒使者絕代語釋別國方言第五
59●鍑，（釜屬也，音富。）北燕朝鮮洌水間或謂之錪，（音腆。）或謂之鉼。（音餅。）江淮陳楚之間謂之錡，（或曰三腳釜也，音技。）或謂之鏤。吳揚之間謂之鬲。（音歷。）
59●釜，自關而西或謂之釜，或謂之鍑。（鍑亦釜之總名。）
59●甑，自關而東謂之甗，（音言。）或謂之鬵，（音岑，梁州呼鉹。）或謂之酢餾。（屋霤。）
59●盂，（音于。）宋楚魏之間或謂之盌。（烏管反。）盌謂之盂，或謂之銚銳。（謠音。）盌謂之櫂，盂謂之柯。（轉相釋者，廣異語也。）海岱東齊北燕之間或謂之𥁠。（音卷。）
60●㿿，（音雅。）椷，（封緘。）盞，（酒醆。）䀀，（薄淹反。）閜，（呼雅反。）𥂸，（又章反。）𥂓，（音摩。）桮也。秦晉之郊謂之㿿。（所謂伯㿿者也。）自關而東趙魏之間曰椷，或曰盞，（最小桮也。）或曰䀀。其大者謂之閜。吳越之間曰𥂸，齊右平原以東或謂之𥂓。桮，其通語也。
60●瓥（瓠勺也，音麗。）陳楚宋魏之間或謂之簞，或謂之𣟵，（今江東通呼勺爲𣟵，音羲。）或謂之瓢。
61●案，陳楚宋魏之間謂之𣞐，自關東西謂之案。
61●桮𥯛，（盛桮器籠也。）陳楚宋衛之間謂之桮𥯛，又謂之豆筥；自關東西謂之桮𥯛。
61●箸筩，（盛朼箸籫也。）陳楚宋衛之間謂之筲，（鞭鞘。）或謂之籝；（漢書曰遺子黃金滿籯，音盈也。）自關而西謂之桶𣞷。（今俗亦通呼小籠爲桶𣞷，音籠冠。𣞷蘇勇反，或作筩。）
61●㼚，（音岡。）瓭，（都感反，亦音沈。）𤮢，（音舞。）䍃，（音由。）㽀，（音鄭。）㼻，（胙江反。）甀，（度睡反。）瓮，瓿甊，（瓿音部，甊洛口反。）㽈，（牛志反。）甖也。（於庚反。）靈桂之郊謂之㼚，（今江東通名大瓮爲㼚。）其小者謂之瓭。周魏之間謂之𤮢，（今江東亦呼甖爲𤮢子。）秦之舊都謂之㽀，淮汝之間謂之䍃，江湘之間謂之㼻。自關而西晉之舊都河汾之間，（汾水出大原經絳北西南入河。）其大者謂之甀，其中者謂之瓿甊。自關而東趙魏之郊謂之瓮，或謂之甖。東齊海岱之間謂之㽈。甖，其通語也。
63●罃，陳魏宋楚之間曰㼶，（音臾。）或曰㼡。（音殊。）燕之東北朝鮮洌水之間謂之瓺。（音暢，亦腸。）齊之東北海岱之間謂之甔。（所謂家無甔石之餘也。音儋，字或作儋。）周洛韓鄭之間謂之甀，或謂之罃。
63●罃謂之㼰。（鼓鼙。）
63●𦉨謂之㽄。
63●缶謂之瓿㼴。（卽盆也。音偶。）其小者謂之瓶。
63●罃甈謂之盎。（案爾雅甈康壼，而方言以爲盆，未詳也。甈卻罽反，盎烏浪反。）自關而西或謂之盆，或謂之盎。其小者謂之升甌。（惡牟反，亦音憂。）
64●甂，（音邊。）陳魏宋楚之間謂之㼵。（今河北人呼小盆爲㼵子，杜啟反。）自關而西謂之甂，其大者謂之甌。
64●所以注斛，（盛米穀寫斛中者也。）陳魏宋楚之間謂之䈪，（今江東亦呼爲䈪。音巫覡。）自關而西謂之注。箕，陳魏宋楚之間謂之籮。（䈪亦籮屬也，形小而高無耳。）
64●炊箕謂之縮，（漉米䉛也。）或謂之𥰞，（音藪。）或謂之㔯。（音旋，江東呼淅籤。）
65●篝，（今薰籠也。）陳楚宋魏之間謂之牆居。
65●扇，自關而東謂之箑。（今江東亦通名扇爲箑。音䈉。）自關而西謂之扇。
65●碓機，（碓梢也。）陳魏宋楚自關而東謂之梴。（音延。）磑或謂之䃀。（卽磨也。錯碓反。）
65●繘，（汲水索也。音橘。）自關而東周洛韓魏之間謂之綆，或謂之絡。（音洛。）關西謂之繘。
65●櫪，（養馬器也。）梁宋齊楚北燕之間或謂之樎。（音縮。）或謂之皁。（皁隸之名，於此乎出。）
66●飤馬橐，自關而西謂之裺囊，（音䳺。）或謂之裺篼，或謂之㡞篼。（音樓。）燕齊之間謂之帳。（廣雅作振。字音同耳。）
66●鉤，（懸物者。）宋楚陳魏之間謂之鹿觡，（或呼鹿角。）或謂之鉤格。自關而西謂之鉤，或謂之䥩。（音微。）
66●臿，燕之東北朝鮮洌水之間謂之𣂀，（湯料反，此亦鍫聲轉也。）宋魏之間謂之鏵，或謂之鍏。（音韋。）江淮南楚之間謂之臿，沅湘之間謂之畚，趙魏之間謂之喿，（字亦作鍫也。）東齊謂之梩。（音駭，江東又呼鍫刃爲鐅。普蔑反。）
67●朳[杷]，（無齒爲朳。）宋魏之間謂之渠挐，（今江東名亦然。諾豬反。）或謂之渠疏。（語轉也。）
67●僉，（今連枷，所以打穀者。）宋魏之間謂之欇殳，（音殊，亦杖名也。）或謂之度。（今江東呼打爲度，音量度也。）自關而西謂之棓，（蒲項反。）或謂之柫。（音拂。）齊楚江淮之間謂之柍，（音悵怏，亦音爲車鞅。此皆打之別名也。）或謂之桲。（音勃。）
67●刈鉤，江淮陳楚之間謂之鉊，（音昭。）或謂之鐹（音果。）自關而西或謂之鉤，或謂之鎌，或謂之鍥。（音結。）
68●薄，宋魏陳楚江淮之間謂之䒼，或謂之麴。（此直語楚聲轉也。）自關而西謂之薄，南楚謂之蓬薄。
68●橛，燕之東北朝鮮洌水之間謂之椴。（楬杙也。江東呼都音段。）
68●槌，（縣蠶薄柱也。度畏反。）宋魏陳楚江淮之間謂之植。（音值。）自關而西謂之槌，齊謂之样。（音陽。）其橫，關西曰㮳，（音朕。亦名校，音交。）宋魏陳楚江淮之間謂之㯂，（音帶。）齊部謂之㭙。（丁革反。）所以縣㯂，關西謂之䌞，（力冉反。）東齊海岱之間謂之繏，（相主反。）宋魏陳楚江淮之間謂之繯，（擐甲。）或謂之環。（𣞲。）
69●簟，宋魏之間謂之笙，（今江東通言笙。）或謂之籧䒼。自關而西謂之簟，或謂之䇽。（今云䇽篾篷也。）其粗者謂之籧篨。自關而東或謂之篕棪。（音剡。江東呼籧篨爲䉬，音廢。）
69●筕篖，（似籧篨，直文而粗。江東呼笪，音靼，）自關而東周洛楚魏之間謂之倚佯。（音羊）自關而西謂之筕篖，南楚之外謂之篖。
70●牀，齊魯之間謂之簀，（牀版也。音迮。）陳楚之間或謂之笫。（音滓，又音姊。）其杠，北燕朝鮮之間謂之樹，自關而西秦晉之間謂之杠，南楚之間謂之趙，（趙當作桃，聲之轉也。中國亦呼杠爲桃床，皆通也。）東齊海岱之間謂之𣘘。（音詵。）其上版衛之北郊趙魏之間謂之牒，（簡牒。）或曰牑。（履屬。）
70●俎几也，西南蜀漢之郊曰杫。（音賜。）榻前几，江沔之間曰桯（今江東呼爲承。桯音刑。）趙魏之間謂之椸。（音易。）几，其高者謂之虡。（卽筍虡也。音巨。）
71●篗，榬也。（所以絡絲也。音爰。）兖豫河濟之間謂之榬。絡謂之格。（所以轉篗絡車也。）
71●繀車，（蘇對反。）趙魏之間謂之轣轆車，東齊海岱之間謂之道軌。
71●戶鑰，自關之東陳楚之間謂之鍵，（巨蹇反。）自關之西謂之鑰。
72●簙謂之蔽，或謂之箘，（音囷。）秦晉之間謂之簙。吳楚之間或謂之蔽，或謂之箭裏，（簿著一名箭，廣雅云。）或謂之簙毒，或謂之夗專，（夗，於辯反；專音轉。）或謂之𠥙璇，（或曰竹器，所以整頓簙者。銓旋兩音。）或謂之棊。所以投簙謂之枰（評論。）或謂之廣平。所以行棊謂之局，或謂之曲道。圍棊謂之弈。自關而東齊魯之間皆謂之弈。
72●圍棊謂之弈。自關而東齊魯之間皆謂之弈。

73●輶軒使者絕代語釋別國方言第六
73●聳，（山項反。）𤟌，欲也。（皆強欲也。）荊吳之間曰聳，晉趙曰𤟌。自關而西秦晉之間相勸曰聳，或曰𤟌。中心不欲，而由旁人之勸語，亦曰聳。凡相被飾亦曰𤟌。
73●聳，䏁，聾也。半聾，梁益之間謂之䏁。（言胎䏁煩憒也。音宰。）秦晉之間聽而不聰，聞而不達，謂之䏁。生而聾，陳楚江淮之間謂之聳。（言無所聞常聳耳也。）荊揚之間及山之東西雙聾者謂之聳。聾之甚者，秦晉之間謂之𦘍。（五刮反，言聉無所聞知也。外傳聾聵司火，音蒯聵。）吳楚之外郊凡無有耳者亦謂之𦘍。其言𦘍者，若秦晉中土謂𡐦耳者䎳也。（五刮反。）
74●陂，（偏頗。）傜，（逍遙。）袤也。陳楚荊揚曰陂。自山而西凡物細大不純者謂之傜。（言娥傜也。）
74●由迪，正也。東齊青徐之間相正謂之由迪。
74●㥏，（音腆。）恧，（人力反，又女六反。）慙也。荊揚青徐之間曰㥏，若梁益秦晉之間言心內慙矣。山之東西自愧曰恧，（小爾雅曰心愧爲恧。）趙魏之間謂之䎵。（音密，亦祕。）
75●弿，（音蹇。）展，難也。齊晉曰弿。山之東西凡難貌曰展。荊吳之人相難謂之展，若秦晉之言相憚矣。齊魯曰燀。（難而雄也。昌羨反。）
75●胥，由，輔也。（胥相也，由正皆謂輔持也。）吳越曰胥，燕之北鄙曰由。
75●蛩㤨，戰慄也。（鞏恭兩音。）荊吳曰蛩㤨，蛩㤨又恐也。
76●錪，（吐本反。）錘，（直睡反。）重也。東齊之間曰錪，宋魯曰錘。
76●鋡，（音含。）龕，受也。（今云龕囊依此名也。）齊楚曰鋡，揚越曰龕。受，盛也，猶秦晉言容盛也。
76●矔，（慣習。）眮，（侹侗。）轉目也。梁益之間瞋目曰矔，轉目顧視亦曰矔，吳楚曰眮。
76●逴，（勑略反。）騷，（先牢反。）𡯴，蹇也。（跛者行𧿒踔也。）吳楚偏蹇曰騷，齊楚晉曰逴。（行略逴也。）
76●𤺊，（音斯。）嗌，（惡介反。）噎也。（皆謂咽痛也。音翳。）楚曰𤺊，秦晉或曰嗌，又曰噎。
77●怠，阤，（音蟲豸。）壞也。（謂壞落也。）
77●㘿，（音涅。）墊，（丁念反。）下也。凡柱而下曰㘿，屋而下曰墊。
77●伆（音刎。）邈離也。（謂乖離也。）楚謂之越，或謂之遠，吳越曰伆。
77●顚，頂，上也。
77●誣，䛳，與也。（䛳於劍反。）吳越曰誣，荊齊曰䛳與，猶秦晉言阿與。（相阿與者所以致誣䛳也。）
78●掩，𡩡，取也。自關而東曰掩，自關而西曰𡩡，或曰抯。（柤棃。）
78●䁙，（烏拔反。）䀩，（音略。）視也。東齊曰䁙，吳揚曰䀩，（今中國亦云目䀩也）凡以目相戲曰䁙。
78●遙，廣，遠也。梁楚曰遙。
78●汨，（于筆反。）遙，疾行也。（汨汨急貌也。）南楚之外曰汨，或曰遙。
78●蹇，妯，擾也。（謂躁擾也。娌音迪。）人不靜曰妯，秦晉曰蹇，齊宋曰妯。
79●絓，（音乖。）挈，（口八反。）𠎽���，（古煢字。）介，特也。楚曰𠎽，晉曰絓，秦曰挈。物無耦曰特，獸無耦曰介。（傳曰逢澤有介麋。）飛鳥曰雙，鴈曰乘。
79●台旣，失也。宋魯之間曰台。
79●旣隱，據，定也。
79●稟，浚敬也。秦晉之間曰稟，齊曰浚，吳楚之間自敬曰稟。
79●悛，（音銓。）懌，（音弈。）改也。自山而東或曰悛，或曰懌。（論語曰悅而不懌。）
80●坻，（水泜。）坥，（癱疽。）場也。（音傷。）梁宋之間蚍蜉䵓鼠之場謂之坻，（䵓鼠，蚡鼠也。）螾場謂之坥。（螾蛐蟮也。其糞名坥。螾音引。）
80●徥，用行也。（徥徥行貌。度揩反。）朝鮮洌水之間或曰徥。
80●鋪頒，索也。東齊曰鋪頒，猶秦晉言抖藪也。（謂斗藪舉索物也。鋪音𢾭。）
80●參，蠡，（音麗。）分也。（謂分割也。）齊曰參，楚曰蠡，秦晉曰離。
80●廝，披散也。東齊聲散曰𤺊，器破曰披。秦晉聲變曰𤺊，器破而不殊其音亦謂之𤺊，器破而未離謂之璺。（音問。）南楚之間謂之𢻹。（妨美反。一音圯塞。）
81●緡，（音旻。）緜，施也。秦曰緡，趙曰綿。吳越之間脫衣相被謂之緡緜。（相覆及之名也。）
81●悀，（音踊。）偪，（妨逼反。）滿也。凡以器盛而滿謂之悀，（言涌出也。）腹滿曰偪。（言勅偪也。）
81●徯醯，（醢酢。）冉鐮，（冉音髯。）危也。東齊㨳物而危謂之徯醯，（槣居枝反。）僞物謂之冉鐮。
82●紕（音毗。）繹，（音亦。）督，雉，理也。秦晉之間曰紕。凡物曰督之，（言正理也。）絲曰繹之。（言解繹也。）
82●矤，呂，長也。（古矧字。）東齊曰矤，宋魯曰呂。
82●䠇，膐，力也。東齊曰䠇，（律䠇多力貌。）宋魯曰膐。膐，田力也。（謂耕墾也。）
82●瘱，（瘞埋。又翳。）𧫚，（瓜蔕。）審也。齊楚曰瘱，秦晉曰𧫚。
82●𧬇，（音翳。）𧫚，（亦音蔕。）諟也。（亦審諟。互見其義耳，音帝。）吳越曰𧬇𧫚。
82●揞，（烏感反。）揜錯，（音酢。）摩藏也。荊楚曰揞，吳揚曰揜，周秦曰錯，陳之東鄙曰摩。
83●抾摸，去也。齊趙之總語也。抾摸猶言持去也。
83●舒勃，展也。東齊之間凡展物謂之舒勃。
83●摳揄，旋也。秦晉凡物樹稼早成熟謂之旋，燕齊之間謂之摳揄。
83●緪，（岡鄧反。）筳，（湯丁反。）竟也。秦晉或曰緪，或曰竟，楚曰筳。
83●𢸴，（音剡。）𠟪，（音妾。）續也。秦晉續折謂之𢸴，繩索謂之𠟪。
84●擘，（音檗。）楚謂之紉。（今亦以線貫針爲紉，音刃。）
84●閻苦，開也。東齊開戶謂之閻苦，楚謂之闓。（亦開字也。）
84●杼，柚，作也。東齊土作謂之杼，木作謂之柚。
84●厲，印，爲也。（《爾雅》曰：「俶，厲，作。」爲亦作也。）甌越曰印，吳曰厲。
84●戲，憚，怒也。齊曰戲，楚曰憚。
84●爰，喛，恚也。（謂悲恚也。）楚曰爰，秦晉曰喛，皆不欲譍而強畣之意也。
85●𠋢，艾，長老也。東齊魯衛之間凡尊老謂之𠊯，或謂之艾。（《禮記》曰：「五十爲艾。」）周晉秦隴謂之公，或謂之翁。南楚謂之父，或謂之父老。南楚瀑洭之間（暴匡兩音。洭水在桂陽。）母謂之媓，謂婦妣曰母姼，（音多。）稱婦考曰父姼。（古者通以考妣爲生存之稱。）
85●巍，嶢，崝，嶮，高也。（嶕嶢崝嶸者，高峻之貌也。）
85●猒，塞，安也。（物足則定。）
85●㥄，（音夌。）𢜮，（亡主反。）憐也。
86●掩，翳，薆也。（謂蔽薆也。詩曰：「薆而不見。」音愛。）
86●佚婸，（跌唐兩音。）婬也。


87●輶軒使者絕代語釋別國方言第七
87●諄憎，所疾也。（諄之潤反。）宋魯凡相惡謂之諄憎，若秦晉言可惡矣。
87●杜，蹻，歰也。趙曰杜，（今俗語通言歰如杜，杜棃子歰因名之。）山之東西或曰蹻。（卻蹻燥歰貌，音笑謔。）
87●佻，抗，縣也。趙魏之間曰佻，自山之東西曰抗。燕趙之郊縣物於臺之上謂之佻。（了佻縣物貌。丁小反。）
87●發，稅，舍車也。（舍宜音寫。）東齊海岱之間謂之發，（今通言發寫也。）宋趙陳魏之間謂之稅。（稅猶脫也。）
88●肖，類，法也。齊曰類，西楚梁益之間曰肖。秦晉之西鄙自冀隴而西（冀縣，今在天水。）使犬曰哨。（音騷。）西南梁益之間凡言相類者亦謂之肖。（肖者似也。）
88●憎，懹，憚也。（相畏憚也。）陳曰懹。
88●譙，（字或作誚。）讙，（火袁反。）讓也。齊楚宋衛荊陳之間曰譙，自關而西秦晉之間凡言相責讓曰譙讓，北燕曰讙。
89●僉，胥，皆也。自山而東五國之郊曰僉，（六國唯秦在山西。）東齊曰胥。
89●侔莫，強也。北燕之外郊凡勞而相勉若言努力者謂之侔莫。
89●𠌖倯，罵也。（羸小可憎之名也。𠌖音邛竹。）燕之北郊曰𠌖倯。
89●展，惇，信也。東齊海岱之間曰展，燕曰惇。（惇亦誠信貌。）
89●斯，掬，離也。齊陳曰斯燕之外郊朝鮮洌水之間曰掬。
90●蝎，（音曷。）噬，（卜筮。）逮也。東齊曰蝎，北燕曰噬。逮通語也。
90●皮傅，彈憸，强也。（謂强語也。音僉。）秦晉言非其事謂之皮傅，東齊陳宋江淮之間曰彈憸。
90●膊，（音膊脯。）曬（霜智反。）晞，㬥也。東齊及秦之西鄙言相㬥僇爲膊。（㬥僇謂相㬥𣩊惡事。）燕之外郊朝鮮洌水之間，凡㬥肉，發人之私，披牛羊之五藏，謂之膊。㬥五穀之類，秦晉之間謂之曬，東齊北燕海岱之郊謂之晞。
91●熬，㷅，（卽𩱈字也。創眇反。）煎，𤏹，（皮力反。）鞏，火乾也。凡以火而乾五穀之類，自山而東，齊楚以往，謂之熬；關西隴冀以往，謂之𤏹；秦晉之間或謂之㷅，凡有汁而乾謂之煎，東齊謂之鞏。（拱手。）
91●胹，（而）飪，（荏）亨，爛，糦，（熾）酋（囚）酷，熟也。自關而西秦晉之郊曰胹，徐揚之間曰飪，嵩嶽以南陳潁之間曰亨。自河以北趙魏之間火熟曰爛，氣熟曰糦，久熟曰酋，穀熟曰酷。熟，其通語也。
92●[魏]嫢盈，怒也。（嫢上已音。）燕之外郊朝鮮洌水之間凡言呵叱者謂之嫢盈。
92●䠆𨂣，（音務。）隑企，（欺豉反。）立也。東齊海岱北燕之郊跪謂之䠆𨂣，（今東郡人亦呼長跽爲䠆𨂣。）委痿謂之隑企。（腳躄不能行也。）
92●瀧涿謂之霑𣿙。（瀧涿猶瀨滯也。音籠。）
92●希，鑠，摩也。燕齊摩鋁謂之希。（音慮。）
93●平均，賦也。燕之北鄙東齊北郊凡相賦斂謂之平均。
93●羅謂之離，離謂之羅。（皆行列物也。）
93●釗，超，遠也。（釗上已音。）燕之北郊曰釗，東齊曰超。
93●漢漫，眽眩，（眽音瞋恚。）懣也。朝鮮洌水之間煩懣謂之漢漫，顚眴謂之眽眩。（眩音懸。）
93●憐職，愛也。言相愛憐者，吳越之間謂之憐職。
93●茹食也。吳越之間凡貪飲食者謂之茹。（今俗呼能麤食者爲茹，音勝如。）
94●竘，貌，治也。（謂治作也。竘恪垢反。）吳越飾貌爲竘，或謂之巧。（語楚聲轉耳。）
94●煦（州，吁。）煆，（呼夏反。）熱也，乾也。（熱則乾。）吳越曰煦煆。
94●攍，（音盈。）膂，賀，𦩫，儋也。（今江東呼擔兩頭有物爲𦩫，音鄧。）齊楚陳宋之間曰攍。（《莊子》曰：「攍糧而赴之」。）燕之外郊越之垂甌吳之外鄙謂之膐。（擔者用膐力因名云。）南楚或謂之攍。自關而西隴冀以往謂之賀，（今江東語亦然。）凡以驢馬馲駝載物者謂之負佗，（音大。）亦謂之賀。
95●樹植，立也。燕之外郊朝鮮洌水之間凡言置立者謂之樹植。
95●過度謂之涉濟。（猶今云濟度。）
95●福祿謂之祓戩。（廢箭兩音。）
95●傺，（音際。）眙，（敕吏反。）逗也。（逗卽今住字也。）南楚謂之傺，西秦謂之眙。（眙謂注視也。西秦酒泉燉煌張掖是也。）逗，其通語也。


97●輶軒使者絕代語釋別國方言第八
97●虎，陳魏宋楚之間或謂之李父，江淮南楚之間謂之李耳；（虎食物值耳卽止，以觸其諱故。）或謂之於䖘。（於音烏，今江南山夷呼虎爲䖘，音狗竇。）自關東西或謂之伯都。（俗曰伯都事虎說。）
97●貔，（狸別名也。音毗。）陳楚江淮之間謂之𧳟，（音來。）北燕朝鮮之間謂之𧳏，（今江南呼爲𧳏狸。音丕。）關西謂之狸。（此通名耳。貔，未聞語所出。）
98●獾，（豚也，音歡。）關西謂之貒。（波湍。）
98●雞，陳楚宋魏之間謂之鸊𪀍，（避祇兩音。）桂林之中謂之割雞，或曰𩀨。（音從。）北燕朝鮮洌水之間謂伏雞曰抱。（房奧反。江東呼蓲，央富反。）爵子及雞雛皆謂之鷇。（恪遘反。關西曰鷇，音狗竇。）其卵伏而未孚始化謂之涅。
98●豬，北燕朝鮮之間謂之豭，（猶云豭斗也。）關東西或謂之彘，或謂之豕。南楚謂之豨。其子或謂之豚，或謂之豯，（音奚。）吳揚之間謂之豬子。其檻及蓐曰橧。（《爾雅》曰：「所寢橧」。音繒。）
99●布穀，自關東西梁楚之間謂之結誥，周魏之間謂之擊穀，自關而西或謂之布穀。（今江東呼爲穫穀。）
99●䳚鴠，（鳥似雞，五色，冬無毛，赤倮，晝夜鳴，侃旦兩音。）周魏齊宋楚之間謂之定甲，或謂之獨舂。（好自低仰。）自關而東謂之城旦，（言其辛苦有似於罪謫者。）或謂之倒懸，（好自懸於樹也。）或謂之䳚鴠。自關而西秦隴之內謂之鶡鴠。
99●鳩，自關而東周鄭之郊韓魏之都謂之𪁜（音郎。）鷎，（音皋。）其𪁛鳩謂之鸊鷎。自關而西秦漢之間謂之鵴鳩，（菊花。）其大者謂之鳻鳩（音班。）其小者謂之𪁛鳩，（今荊鳩也。）或謂䳫鳩，（音葵。）或謂之䳕鳩（音浮。）或謂之鶻鳩。梁宋之間謂之鷦。
100●䲩[尸]鳩，（按爾雅卽布穀，非戴勝也。或云鸇，皆失之也。）燕之東北朝鮮洌水之間謂之鶝䲹。（福丕兩音。）自關而東謂之戴鵀，東齊海岱之間謂之戴南，南猶鵀也。（此亦語楚聲轉也。）或謂之鶭鸅，（案爾雅說戴鵀，下鶭鸅自別一鳥名，方言似依此義又失也。）或謂之戴鳻或謂之戴勝。（勝所以纏絍。）東齊吳揚之間謂之鵀。自關而西謂之服鶝，或謂之𪃃鶝。燕之東北朝鮮洌水之間謂之𪂉。（音或。）
101●蝙蝠，（邊福兩音。）自關而東謂之服翼，或謂之飛鼠，或謂之老鼠，或謂之㒨鼠。自關而西秦隴之間謂之蝙蝠。北燕謂之蟙䘃。（職墨兩音。）
101●鴈，自關而東謂之鴚䳘，（音加。）南楚之外謂之䳘，或謂之倉鴚。（今江東通呼爲鴚。）
102●桑飛，（卽鷦鷯也。又名鷦鸎。）自關而東謂之工爵，或謂之過鸁，（音螺。）或謂之女匠。（今亦名爲巧婦江東呼布母。）自關而東謂之鸋鴃。（案《爾雅》云：「鸋鴃鴟鴞，鴟屬」，非此小雀明矣。甯玦兩音。）自關而西謂之桑飛，或謂之懱爵。（言懱𢧵也。）
102●鸝黃，自關而東謂之倉庚。（又名商庚。）自關而西謂之𪈳黃，（其色黧黑而黃，因名之。）或謂之黃鳥，或謂之楚雀。
102●野鳧其小而好沒水中者，南楚之外謂之鷿鷉，（鷿音指辟，鷉音他奚反。）大者謂之鶻蹏。（滑蹄兩音。）
103●守宮，秦晉西夏謂之守宮，或謂之蠦𧔊，（盧纏兩音。）或謂之蜥易。（南陽人又呼蝘蜓。）其在澤中者謂之易蜴。（音析。）南楚謂之蛇醫，或謂之蠑螈。（榮元兩音。）東齊海岱謂之螔䗔。（似蜤易大而有鱗，今所在通言蛇醫耳。斯侯兩音。）北燕謂之祝蜒。（音延。）桂林之中守宮大者而能鳴謂之蛤解。（似蛇醫而短，身有鱗采，江東人呼爲蛤蚧音頜頷。汝潁人直名爲蛤解，音懈，誤聲也。）
103●宛野謂鼠爲𪕪。（宛，新野今皆在南陽。音錐。）
104●雞雛徐魯之間謂之䨂子。（子幽反。徐今下邳僮縣東南大徐城是也。）


105●輶軒使者絕代語釋別國方言第九
105●戟，楚謂之𨥂。（取名於鉤𨥂也。）凡戟而無刃秦晉之間謂之𨥂，或謂之鏔，（音寅。）吳揚之間謂之戈。東齊秦晉之間謂其大者曰鏝胡，（泥鏝。）其曲者謂之鉤𨥂鏝胡。（卽今雞鳴鉤𨥂戟也。）
105●三刃枝，（今戟中有小孑刺者所謂雄戟也。）南楚宛郢謂之匽戟。（音偃。郢，今江陵也。余正反。）其柄自關而西謂之柲，（音祕。）或謂之殳。（音殊。）
106●矛，吳揚江淮南楚五湖之間謂之鍦，（嘗蛇反。五湖，今吳興太湖也。先儒處之多亦不了，所未能詳者。）或謂之鋋，（音蟬。）或謂之鏦（漢書曰：鏦殺吳王，錯工反。）其柄謂之矜。（今字作𥎊，巨巾反。）
106●箭，自關而東謂之矢，江淮之間謂之鍭，（音侯。）關西曰箭。（箭者竹名，因以爲號。）
106●鑽謂之鍴。（音端。）
106●矜謂之杖。（矛戟，卽杖也。）
106●劍削，自河而北燕趙之間謂之室，自關而東或謂之廓，或謂之削，自關而西謂之𩏂。（方婢反。）
107●盾自關而東或謂之瞂，（音伐。）或謂之干。（干者扞也。）關西謂之盾。
107●車丅鐵，陳宋淮楚之間謂之畢。（未詳。）大車謂之綦。（鹿車也。音忌。）
107●車轊，（車軸頭也。于厲反。）齊謂之𨏠。（又名𨎬。）
107●車枸簍，（卽車弓也。音縷。）宋魏陳楚之間謂之䈐，（今呼車子弓爲䈐。音巾幗。）或謂之𥳎籠。（穹隆兩音。）其上約謂之𥭓，（卽軬帶也。音瓜瓝。）或謂之䈿。（音脈。）秦晉之間自關而西謂之枸簍，西隴謂之㮥。（卽軬字，薄晚反。）南楚之外謂之篷，（今亦通呼篷。）或謂之隆屈。（尾屈。）
108●輪（車輅也。）韓楚之間謂之軑（音大。）或謂之軝。（詩曰：「約軝錯衡」。音祇。）關西謂之𨍈。（音總。）
108●輑謂之軸。（輑牛忿反。）
108●轅楚衛之間謂之輈。（張由反。）
108●箱謂之輫。（音俳。）
109●軫謂之枕。（車後橫木。）
109●車紂，自關而東周洛韓鄭汝潁而東謂之䋺，（音秋。）或謂之曲綯，（綯亦繩名。詩曰：「宵爾索綯。」）或謂之曲綸。（今江東通呼索綸，音倫。）自關而西謂之紂。
109●輨，（音管。）軑，（音大。）鍊𨬍也。（鍊音柬，𨬍音度果反。）關之東西曰輨，南楚曰軑，趙魏之間曰鍊𨬍。
109●車釭，齊燕海岱之間謂之鍋，（音戈。）或謂之錕。（衮衣。）自關而西謂之釭，盛膏者乃謂之鍋。
110●凡箭鏃胡合嬴者，（胡鏑在於喉下，嬴邊也。）四鐮，（鐮稜也。）或曰鉤腸，三鐮者謂之羊頭，其廣長而薄鐮謂之錍，（普蹄反。）或謂之鈀。（音葩。）箭其小而長中穿二孔者謂之鉀鑪，（今箭錍鑿空兩邊者也。嗑嚧兩音。）其三鐮長尺六者謂之飛䖟，（此謂今射箭也。）禸者謂之平題。（今戲射箭頭，題猶羊頭也。）
110●所以藏箭弩謂之箙。（盛弩箭器也。外傳曰：檿弧箕箙。）弓謂之鞬，（犍牛。）或謂之𥀲。（牛犢。）
110●凡矛骹細如鴈脛者謂之鶴厀。（今江東呼爲鈐釘。）有小枝刃者謂之鉤𨥂。矛或謂之𨥂。錟謂之鈹。（今江東呼大矛爲鈹，音彼。錟音聃。）骹謂之銎。（卽矛刃下口，音凶。）鐏謂之釬。（音扞，或名爲鐓，音頓。）
111●舟，自關而西謂之船，自關而東或謂之舟，或謂之航。（行伍。）南楚江湘凡船大者謂之舸，（姑可反。）小舸謂之艖，（今江東呼艖小底者也，音叉。）艖謂之艒䑿，（目宿二音。）小艒䑿謂之艇，（𦨴也。）艇長而薄者謂之艜，（衣帶。）短而深者謂之䒀，（今江東呼艖䒀者，音步。）小而深者謂之㮪。（卽長舼也，音邛竹。）東南丹陽會稽之間謂艖爲欚。（音禮。）
112●泭謂之𣝁，（泭音𢾭。）𣝁謂之筏。（音伐。）筏，秦晉之通語也。江淮家居𣝁中謂之薦。（音荐。）
112●方舟謂之㶇，（揚州人呼渡津舫爲㶇，荊州人呼杭音橫。）艁舟謂之浮梁。（卽今浮橋。）
112●楫謂之橈，（如寮反。）或謂之櫂。（今云櫂歌，依此名也。）所以隱櫂謂之𥷃。（搖樐小橛也。江東又名爲胡人音獎。）所以縣櫂謂之緝。（繫櫂頭索也。）所以刺船謂之㰏。（音高。）維之謂之鼎。（係船爲維。）首謂之閤閭，（今江東呼船頭屋爲之飛閭是也。）或謂之艗艏。（鷁鳥名也。今江東貴人船前作青雀是其像也。音亦。）後曰舳，（今江東呼柁爲舳，音軸。）舳，制水也。儰謂之扤，（吾勃反。儰音訛，船動搖之貌也。）扤，不安也。


115●輶軒使者絕代語釋別國方言第十
115●媱，愓，（音羊。）遊也。江沅之間謂戲爲媱，或謂之愓，或謂之嬉。（香其反。）
115●曾，訾，何也。湘潭之原（潭，水名，出武陵，音譚，亦音淫。）荊之南鄙謂何爲曾，或謂之訾，（今江東人語亦云訾，爲聲如斯。）若中夏言何爲也。
115●央亡，嚜杘，（嚜音目，杘丑夷反。）𡜶，（胡𠜜反。）獪也。江湘之間或謂之無賴，或謂之㺒。（偛㤴多智也。恪交反。）凡小兒多詐而獪謂之央亡，或謂之嚜杘，（嚜杘，潛潛狡也。）或謂之𡜶。（言黠𡜶也。）𡜶，娗也，（言恫娗也。）或謂之猾。（音滑。）皆通語也。
116●崽者，子也。（崽音枲，聲之轉也。）湘沅之會（兩水合處也，音獪。）凡言是子者謂之崽，若東齊言子矣。（聲如宰。）
116●[誺]䜉，不知也。（音癡眩，江東曰咨，此亦如聲之轉也。）沅澧之間（澧水今在長沙，音禮。）凡相問而不知，答曰䜉；使之而不肯，答曰吂。（音茫，今中國語亦然。）粃，不知也。（今淮楚間語呼聲如非也。）
116●㷄，火也，（呼隗反。）楚轉語也，猶齊言𤈦火也。（音毀。）
117●嘳，（音蒯。）無寫，憐也。（皆南啚之代語也。）沅澧之原凡言相憐哀謂之嘳，或謂之無寫，江濱謂之思。（濱，水邊。）皆相見驩喜有得亡之意也。九疑湘潭之間謂之人兮。（九疑，山名，今在零陵營道縣。）
117●婩，（魚踐反。）𡢲，（音策。）鮮，好也。南楚之外通語也。
117●㘓哰，（闌牢二音。）謰謱，（上音連，下力口反。）拏也。（言譇拏也。奴加反。）東齊周晉之鄙曰㘓哰。㘓哰亦通語也。（平原人好㘓哰也。）南楚曰謰謱，或謂之支註，（支之豉反。註音注。）或謂之詀謕，（上託兼反，下音蹄。）轉語也。拏，揚州會稽之語也。或謂之惹，（言情惹也。汝邪反，一音若。）或謂之䛳。（言誣䛳也。）
117●亄，（音懿。）嗇，貪也。（謂慳貪也。）荊汝江湘之郊凡貪而不施謂之亄，（亦中國之通語。）或謂之嗇，或謂之悋。悋，恨也。（慳者多惜恨也。）
117●遙，窕，淫也。九疑荊郊之鄙謂淫曰遙，（言心遙蕩也。）沅湘之間謂之窕。（窈窕冶容。）
117●潛涵，（音含，或古南反。）沉也。楚郢以南曰涵，或曰潛。潛又遊也。（潛行水中，亦爲游也。）
117●𡧯，安，靜也。江湘九疑之郊謂之𡧯。
117●拌，（音伴，又普槃反。）棄也。楚凡揮棄物謂之拌，或謂之敲。（恪校反。今汝潁間語亦然。或云撅也。）淮汝之間謂之投。（江東又呼擫音黶，又音揞。）
117●諑，愬也。（諑讚亦通語也。）楚以南謂之諑。
117●戲，（音羲。）泄，歇也。楚謂之戲泄。奄，息也，楚揚謂之泄。
117●攓，（音騫，一曰騫。）取也。楚謂之攓。
117●昲，曬，乾物也。揚楚通語也。（昲音費亦皆北方常語耳。或云瞟。）
117●䕁，（音斐。）卒也。（謂倉卒也。）江湘之間凡卒相見謂之䕁相見，或曰突。（他骨反。）
117●迹迹，㞕㞕，不安也。（皆往來之貌也。）江沅之間謂之迹迹，秦晉謂之㞕㞕，或謂之塞塞，或謂之省省，不安之語也。
117●𤄎沭，（𤄎音鬩。）佂伀，遑遽也。江湘之間凡窘猝怖遽謂之𤄎沭，（喘𠴲貌也。）或謂之佂伀。
118●翥，舉也。（謂軒翥也。）楚謂之翥。
118●忸怩，慙歰也。（歰猶苦者。）楚郢江湘之間謂之忸怩，或謂之㗤咨。（子六莊伊二反。）
118●垤，封，場也。楚郢以南蟻土謂之封。垤中齊語也。
118●讁，過也。（謂罪過也，音賾，亦音適，罪罰也。）南楚以南凡相非議人謂之謫，或謂之衇。（血脈。）衇，又慧也。（今名黠爲鬼衇。）
118●膞，兄也。（皆音義所未詳。）荊揚之鄙謂之膞，桂林之中謂之⿰彖盂。
118●𧮈極，吃也。楚語也。（亦北方通語也。）或謂之軋，（鞅軋氣不利也。烏八反。）或謂之歰。（語歰難也。今江南又名吃爲喋，若葉反。）
118●啙，（昨啟反。）矲，（蒲揩反。）短也。江湘之會謂之啙。凡物生而不長大，亦謂之鮆，又曰癠。（今俗呼小爲癠，音薺菜。）桂林之中謂短矲。（言矲𥏪也。）矲，通語也。東陽之間謂之㾈。（言俯視之，因名云。）
118●鉗，（鉗害，又惡也。）㽹，（㽹恎惡腹也。妨反反。）憋，（憋怤急性也。妨滅反。）惡也。南楚凡人殘罵謂之鉗，（殘猶惡也。）又謂之㽹。
118●癡，騃也。（吾駭反。）揚越之郊凡人相侮以爲無知謂之眲。（諾革反。）眲，耳目不相信也。（因字名也。）或謂之斫。（斫卻。斫頑直之貌，今關西語亦皆然。）
118●惃，（衮衣。）𢠜，（音㪍。）頓愍，惽也。（謂迷惽也。）楚揚謂之惃，或謂之𢠜。江湘之間謂之頓愍，（頓愍猶頓悶也。）或謂之氐惆。（丁弟丁牢二反。）南楚飲毒藥懣謂之氐惆，亦謂之頓愍，猶中齊言眠眩也。愁恚憒憒，毒而不發，謂之氐惆。（氐惆猶懊𢥯也。）
118●悅，舒，蘇也。（謂蘇息也。）楚通語也。
118●眠娗，（莫典塗殄二反。）脈蜴（音析。）賜施，（輕易。）茭媞，（恪校得懈二反。）譠謾，（託蘭莫蘭二反。）㦒忚，（麗醯二音。）皆欺謾之語也。楚郢以南東揚之郊通語也。（六者亦中國相輕易蚩弄之言也。）
118●𩔣，（音旃裘。）頟，顏，顙也。湘江之間謂之𩔣，（今建平人呼頟爲𩔣，）中夏之謂頟，東齊謂之顙，汝潁淮泗之間謂之顏。
118●頷，頤，頜也。（謂頷車也。）南楚謂之頷。（亦今通語耳。）秦晉謂之領。頤，其通語也。
119●紛怡，喜也。湘潭之間曰紛怡，或曰巸已。（嬉怡二音。）
119●𣵷，（酒酣。）或也。沅澧之間凡言或如此者曰𣵷如是。（亦此憨聲之轉耳。）
119●愮，療，治也。江湘郊會謂醫治之曰愮。（俗云厭搖病，音曜。）愮又憂也。（博異義也。）或曰療。
119●芔，（凶位反。）莽，（嫫母反。）草也。東越揚州之間曰芔，南楚曰莽。
120●悈鰓，（悈音良愅，鰓音魚鰓。）乾都，（乾音干。）耇，（音垢。）革，老也。（皆老者皮色枯瘁之形也。）皆南楚江湘之間代語也。（凡以異語相易謂之代也。）
120●柲，（神祕。）抌，（都感反。亦音甚。）推也。南楚凡相推搏曰㧙，或曰㧾。（苦骨反。）沅湧𣿆幽之語（𣿆水今在桂陽，音扶，涌水今在南郡華容縣也。）或曰攩。（今江東人亦名推爲攩，音晃。）
120●食閻，（音鹽。）慫慂，（上子竦反，下音涌。）勸也。南楚凡己不欲喜，而㫄人說之，不欲怒，而旁人怒之，謂之食閻，或謂之慫涌。
缺頁●欸，（音醫，或音塵埃。）𧫦，（鳧鷖。）然也。南楚凡言然者曰欸，或曰𧫦。
缺頁●緤，末，紀，緒也。南楚皆曰緤。（音辥。）或曰端或曰紀，或曰末，皆楚轉語也。
缺頁●䁓，（音總。）𣛒，（音麗。）闚，䀡，（敕纖反。）占，伺，視也。凡相竊視南楚謂之闚，或謂之䁓，或謂之䀡，或謂之占，或謂之𣛒。𣛒，中夏語也。（亦言𥉹也。）闚，其通語也。自江而北謂之䀡，或謂之覗。凡相候謂之占，占猶瞻也。
121●郺，（惡孔反。）𨑊，（奴動反。）晠，多也。南楚凡大而多謂之郺，或謂之𨑊。凡人語言過度及妄施行，亦謂之𨑊。
121●抯，（柤黎。）摣，（仄加反。）取也。南楚之間凡取物溝泥中謂之抯，或謂之摣。
121●𠆩，（音汎。）僄，（飄零。）輕也。楚凡相輕薄謂之相𠆩，或謂之僄也。


122●輶軒使者絕代語釋別國方言第十一
122●蛥蚗，（蛥音折，蚗于列反，一音玦。）齊謂之螇螰，（奚鹿二音。）楚謂之蟪蛄，（《莊子》曰：「蟪蛄不知春秋也。」）或謂之蛉蛄，（音零。）秦謂之蛥蚗。自關而東謂之虭蟧。（貂料二音。）或謂之蝭蟧，（蝭音啼。）或謂之蜓蚞，（廷木二音。）西楚與秦通名也。（江東人呼蟂蟧。）
122●蟬，楚謂之蜩，（音調。）宋衛之間謂之螗蜩，（今胡蟬也，似蟬而小鳴聲清亮，江南呼螗蛦。）陳鄭之間謂之蜋蜩，（蜋音良。）秦晉之間謂之蟬，海岱之間謂之䗁。（齊人呼爲巨䗁，音技。）其大者謂之蟧，或謂之蝒馬；（按《爾雅》云：蝒者馬蜩，非別名蝒馬也，此方言誤耳。）其小者謂之麥蚻，（如蟬而小，音札。今關西呼麥蠽音癰𤻵之𤻵。）有文者謂之蜻蜻，（卽蚻也。爾雅云耳。）其雌蜻謂之尐，（祖一反。）大而黑者謂之䗃，（音棧。）黑而赤者謂之蜺。（雲霓。）
123●蜩蟧謂之𧓿蜩。（江東呼爲𧓿蠽也。）
123●𧕄謂之寒蜩，寒蜩，瘖蜩也。（按爾雅以蜺爲寒蜩，月令亦曰：寒蜩鳴，知寒蜩非瘖者也。此諸蟬名通出爾雅而多駮雜，未可詳據也。寒蜩，螿也，似小蟬而色青。𧕄音應。）
123●蛄詣謂之杜蛒。（音格。）螻螲（音窒塞。）謂之螻蛄，或謂之蟓蛉。（象鈴二音。）南楚謂之杜狗，或謂之蛞螻。
124●蜻蛚，（卽趨織也。精列二音。）楚謂之蟋蟀，或謂之蛬。（梁國呼蛬，音鞏。）南楚之間謂之蚟孫。（孫一作絲。）
124●螳蜋謂之髦，（有斧蟲也。江東呼爲石蜋，又名齕䏵。）或謂之虰，（按爾雅云螳蜋蛑，虰義自應下屬，方言依此說，失其指也。）或謂之蝆蝆。
124●姑䗐謂之强蝆。（米中小黑甲蟲也。江東名之𧉪，音加。建平人呼蝆子，音羋，羋卽姓也。）
124●蟒，（卽蝗也。莫鯁反。）宋魏之間謂之𧊇，（音貸。）南楚之外謂之蟅蟒，（蟅音近詐，亦呼吒咟。）或謂之蟒，或謂之𧑥。（音滕。）
125●蜻蛉謂之蝍蛉。（六足四翼蟲也。音靈。江東名爲狐黎，淮南人呼䗧𧉅，䗧音康，𧉅音伊。）
125●舂黍謂之𧐱蝑。（𧐱音藂，蝑音墻沮反。又名蚣𧐱，江東呼虴蜢。）
125●蠀𧑙謂之蚇蠖。（卽踧二音。蠖烏郭反，又呼步屈。）
125●蠭，燕趙之間謂之蠓螉。（蒙翁二音。）其小者謂之𧕪螉，（小細腰蠭也。音鯁噎。）或謂之蚴蛻。（幽悅二音。）其大而蜜謂之壺蠭。（今黑蠭穿竹木作孔亦有蜜者，或呼笛師。）
126●蠅，東齊謂之羊。（此亦語轉耳。今江東人呼羊聲如蠅。凡此之類皆不宜別立名也。）陳楚之間謂之蠅。自關而西秦晉之間謂之羊。
126●蚍蜉，（𣬈浮二音，亦呼蟞蜉。）齊魯之間謂之蚼蟓，（駒養二音。）西南梁益之間謂之玄蚼，（法言曰：玄駒之步，是。）燕謂之蛾蛘。（蟻養二音。建平人呼蚳，音侈。）其場，謂之坻，（直尸反。）或謂之垤。（亦言冢也。）
126●蠀螬謂之蟦。（翡翠。）自關而東謂之蝤蠀，（酋餈兩音。）或謂之卷蠾，（書卷。）或謂之蝖𧏚。（亦呼當齊，或呼地蠶，或呼蟦蝖。喧斛兩音。）梁益之間謂之蛒，（音格。）或謂之蝎，或謂之蛭蛒。（蛭音質。）秦晉之間謂之蠹，或謂之天螻。（按爾雅云：「𧏚，天螻，」謂螻蛄耳，而方言以爲蝎，未詳其義也。）四方異語而通者也。
127●蚰蜒[𧎘]，（由延二音。）自關而東謂之螾𧍢，（螾音引。）或謂之入耳，或謂之䗅𧕯。（音麗。）趙魏之間或謂之蚨虶。（扶于二音。）北燕謂之䖡蚭。（䖡，奴六反。蚭音尼。江東又呼蛩，音鞏。）
127●䵹鼄，（知株二音。）鼄蝥也。（音無。）自關而西秦晉之間謂之鼄蝥。（今江東呼蝃蝥，音掇）自關而東趙魏之郊謂之鼅鼄，或謂之蠾蝓。（燭臾二音。）蠾蝓者，侏儒語之轉也。北燕朝鮮洌水之間謂之蝳蜍。（齊人又呼社公，亦言罔公，音毒餘。）
128●蜉䖻，（浮由二音。）秦晉之間謂之蟝𧐯。（似天牛而小，有甲角出糞土中，朝生夕死。）
128●馬蚿，（音弦。）北燕謂之蛆蟝。（蝍蛆。）其大者謂之馬蚰。（音逐。今關西云。）


130●輶軒使者絕代語釋別國方言第十二
130●爰，喛，哀也。（喛哀而恚也。音段。）
130●儒輸，愚也。（儒輸猶儒撰也。）
130●愋，諒，知也。
130●拊，撫，疾也。（謂急疾也。音府。）
130●菲，（音翡。）惄，悵也。（謂惋惆也。）
130●鬱巸，（音怡。）長也。（謂壯大也。）
130●娋，孟，姊也。（外傳曰：「孟啖我，」是也。今江東山越間呼姊聲如市，此因字誤遂俗也。娋音義未詳。）
131●築（度六反，廣雅作妯。）娌，匹也。（今關西兄弟婦相呼爲築里。）
131●娌，耦也。
131●䃷（音盈。）裔，習也。（謂玩習也。）
131●躔，（度展反。）逡，（逡巡。）循也。
131●躔歷，行也。（躔猶踐也。）日運爲躔，月運爲逡。（運猶行也。）
131●逭，（音換，亦管。）逳，（陽六反。）轉也。逭，逳，步也。（轉相訓耳。）
131●㷭，虞，望也。（今云烽火是也。）
132●揄，𡐦，脫也。
132●解，輸，挩也。（挩猶脫耳。）
132●賦，與，操也。（謂操持也。）
132●𥂖，（音鹿。）歇，（泄氣。）涸也。（謂渴也。音鶴。）
132●潎，（妨計反。）澂，（音澄。）清也。
132●逯，（音鹿，亦錄。）遡，（音素。）行也。
132●墾，牧，司也。墾，力也。（耕墾用力。）
132●牧，飤也。（謂放牛馬也。）
133●監，牧，察也。
133●𡚊，（音歡。）始也。𡚊，化也。（別異訓也。）
133●鋪，脾，止也。（義有不同，故異訓之。鋪，妨孤反。）
133●攘，掩，止也。
133●幕，覆也。
133●侗（他動反。）胴，（挺挏）狀也。（謂形狀也。）
133●尐，杪，小也。（樹細枝爲杪也。）
133●㞕，往，勞也。（㞕㞕往來，皆劬勞也。）
134●㞕，𢛛，（王相。）獪也。（市獪。）
134●效，（音皎。）烓，（口類反。）明也。
134●湊，將，威也。
134●嬀，（居偽反。）娗（音挺。）𠐈也。（爛𠐈健狡也。博丹反。）
134●儇，虔，謾也。（謂惠黠也。莫錢反。）
134●佻，疾也。（謂輕疾也。音糶。）
134●鞅，侼，（音勃。）强也。（謂强戾也。）鞅，侼，懟也。（亦爲怨懟。鞅猶怏也。）
135●追，末，隨也。
135●僉，怚，劇也。（謂勤劇，音驕怚也。）僉，夥也。（僉者同，故爲多。夥音禍。）
135●夸，烝，婬也。（上婬爲烝。）
135●𣬈，顮，（音頻。）懣也。（謂憤滿也。）
135●煢，激，清也。
135●紓，𨓤，緩也。（謂寬緩也。音舒。）
135●清，躡，急也。
136●抒，（抒井）瘛，（胡計反。）解也。蕆，（音展。）逞，解也。（蕆訓敕，復言解，錯用其義。）
136●抵（音觸抵。），柲，刺也。（皆矛戟之，所以刺物者也。）
136●倩，荼，借也。（荼猶徒也。）
136●憵朴，（劈歷打撲二音。）猝也。（謂急速也。）
136●麋，梨，老也。（麋猶睂也。）
136●萃，離，待也。
136●漢，赫，怒也。赫，發也。
137●𧪮，（呼瓜反。）吁（音于。），然也。（皆應聲也。）
137●猜，忦，恨也。
137●艮，磑，（五碓反。）堅也。（艮磑皆石名物也。）
137●㶣，（音淫。）眼，明也。（苂光也。）
137●怤愉，悅也。（怤愉猶呴愉也。音𢾭。）
137●卽，圍，就。卽，半也。（卽一作助。）
137●惙，㤕，中也。（中宣爲忡，忡惱怖意也。）
138●薵，蒙，覆也。薵，戴也。（此義之反覆兩通者，字或作燾，音俱波濤也。）
138●堪，輂，（音釘鋦。）載也。（輂轝亦載物者也。）
138●搖，祖，上也。祖，搖也。祖，轉也。（互相釋也。動搖卽轉矣。）
138●括，（音适。）關，閉也。（易曰：括囊無咎。）
138●衝，俶，動也。
139●羞，厲，熟也。（熟食爲羞。）厲，今也。
139●僃，該，咸也。（咸猶皆也。）
139●噬，食也。噬，憂也。
139●𢜽，悸也。（謂悚悸也。）
139●虜，鈔，强也。（皆強取物也。）鹵，奪也。
140●鑈，（奴俠反。）正也。（謂堅正也。）
140●蒔，殖，立也。蒔，更也。（爲更種也。音侍。）
140●鬌，尾，梢，盡也。（鬌，毛物漸落去之名。除爲反。）尾，梢也。
140●𣨶，𠍠，𢮙也。（今江東呼極爲𣨶，音喙。外傳曰：余病𣨶矣。）
140●鼃，（音蛙。）律，始也。
140●蓐，臧，厚也。
141●遵，遃，行也。（遃遃行貌也。魚晚反。）
141●儶，（音攜。）餟（祭醊。）餽也。（音愧。）
141●餼，（香旣反。）䭘，（音映。）飽也。
141●惵，（度協反。）耇，（音垢。）嬴也。（音盈。）
141●趙，肖，小也。
141●蚩，（音遙。）愮，悖也。（謂悖惑也。）
141●吹，扇，助也。（吹噓扇拂相佐助也。）
141●焜，𣋓，晠也。（韡𣋓焜燿，晠貌也。）
142●苦，翕，熾也。
142●蘊，崇也。蘊，嗇，積也。（嗇者貪，故爲積。）嗇，镾，合也。
142●翬，（音揮。）䎗，飛也。（翬翬飛貌也。）
142●憤，自，盈也。
142●譟，（喚譟。）諻，（從橫。）音也。
142●攎，（音盧。）遫，（音敕。）張也。
143●岑，夤，大也。岑，高也。（岑崟峻貌也。）
143●效，昈，（音戶。）文也。（昈昈，文采貌也。）
143●鈵，（音柄。）董，固也。（謂堅固也。）
143●扝，搷，（音填。）揚也。（謂播揚也。）
143●水中可居爲洲。三輔謂之淤，（音血瘀。上林賦曰：行乎州淤之浦也。）蜀漢謂之㵨。（手臂。）
143●殹，（音醫。）幕也。（謂蒙幕也。）
144●刳，（音枯。）狄也。（宜音剔。）
144●度高爲揣。（裳絹反。）
144●半步爲跬。（羌箠反。）
144●半盲爲𥈑。（呼鉤反。一音猴。）
144●未陞天龍謂之蟠龍。
144●裔，夷狄之總名。（邊地爲裔，亦四夷通以爲號也。）
144●考，引也。
144●[弼]弻，高也。
145●上，重也。
145●箇，（古餓反。）枚也。（爲枚數也。）
145●一，蜀也。南楚謂之蜀。（蜀猶獨耳。）


146●輶軒使者絕代語釋別國方言第十三
146●裔，歷，相也。裔，旅，末也。
146●𣬈，緣，廢也。
146●純，毣，（音沐。）好也。（毣毣小好貌也。）
146●藐，（音邈。）素，廣也。（藐藐曠遠貌。）藐，漸也。
146●𨈅，（踊躍。）抍，（拯拔。）拔也。出㲻爲抍，出火爲𨈅也。（抍一作椒，𨈅一作䠯。）
147●炖，（託孫反。）焃，（音鬩。）煓，（波湍。）赫貌也。（皆火盛熾之貌。）
147●憤，竅，（孔竅。）阨也。（謂迫阨。烏革反。）
147●杪，眇，小也。
147●讟，咎，𧩂也。（𧩂言噂讟也。音沓。）
147●蕆，敕，戒備也。（蕆亦訓敕。）
147●摵（音縮。）㨖，（音致。）到也。
147●𪒠，腆忘也。
148●黮，（度感反。）䵨，（莫江反。）私也。（皆冥闇，故爲陰私也。）
148●龕，（音堪。）喊，（音減。）㖪，（荒麥反，亦音郁。）唏，（虛几反。）聲也。
148●筡，（音涂。）箄，（方婢反。）析也。析竹謂之筡。（今江東呼篾竹裹爲筡，亦名爲笢也。）
148●𠐽，（音逵。）宵，（音⿰𧾷蕭。）使也。
148●蠢，作也。（謂動作也。）
148●忽，達，芒也。（謂草杪芒䠶出。）芒，濟，滅也。（外傳曰：二帝用師以相濟也。）
149●𠠎，（音廓。）劙，（音儷。）解也。
149●魏，能也。
149●㑜，刻也。
149●聳，（山項反。）悚也。（謂警聳也。）
149●跌，蹶也。（偃地反。江東言跢。丁賀反）
149●蘪，蕪也。（謂草穢蕪也。音務。）
149●漫，淹，敗也。溼敝爲漫，水敝爲淹。（皆謂水潦漫澇壞物也。）
149●釐，（音狸。）挴，（亡改反。）貪也。
149●㩩，（恪潁反。）埏，（音延。）竟也。
149●譴喘，轉也。（譴喘猶宛轉也。）
150●困，胎，㒓，逃也。（皆謂逃叛也。㒓音鞭撻。）
150●隋，毻，易也。（謂解毻也。他臥反。）
150●姚（音遙。）娧，好也。（謂姅娧也。）
150●憚，怛，惡也。（心怛懷，亦惡難也。）
150●吳，大也。
150●灼，驚也。（猶云恐灼也。）
150●賦，動也。（賦斂所以擾動民也。）
150●𤸁，（巨畏反）極也。（江東呼極爲𤸁倦聲之轉也。）
151●煎，盡也。
151●爽，過也。（謂過差也。）
151●蟬，毒也。
151●慘，㥢也。（音酋。）㥢，惡也。（慘悴惡事也。）
151●還，積也。
151●宛，（音婉。）蓄也。（謂宛樂也。）
151●類，法也。
152●𦑚，（音矦。）本也。（今以鳥羽本爲𦑚）
152●懼，病也。懼驚也。
152●葯，薄也。（謂薄裹物也。葯猶纏也。音約。）
152●𣎓，短也。（便旋，庳小貌也。）
152●掊，深也。（掊克深能。）
152●湟，㲻也。
152●撈，（音料。）取也。（謂鉤撈也，）
152●摸，（音莫。）撫也。（謂撫順也。）
153●由，式也。
153●猷，詐也。（猶者言，故爲詐。）
153●䒰，隨也。
153●揣，試也。（揣度試之。）
153●䫴，（巨廩反。）怒也。（䫴䫴恚貌也。）
153●埝，（音坫肆。）下也。（謂陷下也。）
153●讚，解也。（讚訟所以解釋理物也。）
153●賴，取也。
154●扲，（音鉗。）業也。（謂基業也。）
154●帶，行也。（隨人行也。）
154●㝩，空也。（㝩㝗空貌。㝩或作㱂，虛字也。）
154●湛，安也。（湛然安貌。）
154●㗔，（音諐。）樂也。（㗔㗔歡貌。）
154●倇，（音婉。）歡也。（歡樂也。）
154●衎，（音看。）定也。（衎然安定貌也。）
154●䑄，（魚自反。）𦞜也。（謂息肉也。）
155●讟，痛也。（𧩂誣怨痛也。亦音讀。）
155●鼻，始也。嘼之初生謂之鼻，人之初生謂之首。梁益之間謂鼻爲初，或謂之祖，祖，居也。（鼻，祖，皆始之別名也。轉復訓以爲居，所謂代語者也。）
155●充，養也。
155●翳，掩也。（謂掩覆也。）
155●臺，支也。
155●純，文也。
156●祐，亂也。（亂宜訓治。）
156●恌，（音遙。）理也。（謂情理也。）
156●蘊，晠也。（蘊藹茂貌。）
156●搪，（音堂。）張也。（謂彀張也。）
156●惲，（嘔憤反。）謀也。（謂議也。）
156●陶，養也。
156●㯲，格也。（今之竹木格是也。音禁惡。）
156●[毗]𣬈，曉，明也。
157●扱，擭也。（扱猶汲也。）
157●扶，護也。（扶挾將護）
157●淬，寒也。（淬猶淨也。作憒反。）
157●漺，凈也。（皆冷貌也。初兩禁耕二反。）
157●漉，極也。（滲漉極盡也。）
157●枚，凡也。
157●易，始也。（易代更始也。）
157●逭，周也。（謂周轉也。）
158●䵱，色也。（䵱然，赤色貌也。音奭。）
158●恬，靜也。（恬淡安靜。）
158●禔，（音祇。）福也。（謂福祚也。）禔，喜也。（有福卽喜。）
158●攋，（洛旱反。）隓，（許規反。）壞也。
158●息，歸也。
158●抑，安也。
158●潛，亡也。
159●曉，過也。曉，嬴也。
159●𠭴，短也。（蹶𠭴，短小貌，音疣贅。）
159●隑，（剴切。）陭也。（江南人呼梯爲隑，所以隑物而登者也。音剴切也。）
159●迒，（胡郎反。）長也。（謂長短也。）迒，跡也。（爾雅以爲兔跡。）
159●賦，臧也。
159●蘊，（音溫。）饒也。
160●芬，和也。（芬香和調。）
160●擣，依也。（謂可依倚之也。）依，祿也。（祿位可依憑也。）
160●晠，腯也。（腯腯肥充也。音腞，亦突。）
160●盬雜（音古。），猝也。（皆倉卒也。）
160●𨈅，行也。（言跳𨈅也。音藥。）
160●盬，且也。（盬猶𧇡也。）
160●抽，讀也。
161●𦩩，託也。
161●適，牾也。（相觸迕也。）
161●埤，（音畀。）予也。（予猶與。）
161●镾，縫也。
161●譯，傳也。譯，見也。（傳宣語卽相見。）
161●梗，略也。（梗概大略也。）
161●臆，滿也。（愊臆，氣滿之也。）
162●䧞，（音罵。）益也。（謂增益也。）
162●空，待也。（來則實也。）
162●珇，（音祖。）好也。珇，美也。（美好等互見義耳。）
162●嫗，色也（嫗煦，好色貌。）
162●閻，開也。（謂開門也。）
162●靡，滅也。（或作攠滅字。音糜。）
162●菲，（音翡。）薄也。（謂微薄也。）
163●腆，厚也。
163●媟，狎也。（相親狎也。）
163●芋，（香于反。）大也。（芋猶訏耳。）
163●煬，（音恙。）翕，炙也。（今江東呼火熾猛爲煬，）煬，烈，㬥也。
163●馺，（索荅反。）馬馳也。（馺馺，疾貌也。）
163●選，延，徧也。
163●澌，索也。（盡也。）
164●晞，燥也。
164●梗，覺也。（謂直也。）
164●萃，集也。
164●睨，（俾倪。）𥋭，（音亦。）明也。
164●暟，臨，昭也。暟，美也。（暟暟美德也。呼凱反。）
164●箄，（方氏反。）簍，（音縷。）籅，（音餘。）䈱，（弓弢。）𥴧也。（古筥字。）江沔之間謂之籅，趙代之間謂之䈱，淇衛之間謂之牛筐。（淇水名也。）𥴧，其通語也。𥴧小者，南楚謂之簍，自關而西秦晉之間謂之箄。（今江南亦名籠爲箄。）
165●籠，南楚江沔之間謂之篣，（今零陵人呼籠爲篣，音彭。）或謂之笯。（音𨙻墓反，亦呼籃。）
165●𥰠，（盛餅筥也。）南楚謂之筲，（今建平人呼筲，音鞭鞘。）趙魏之郊謂之𥬔𥰠。（今通語也。）
165●錐謂之鍣。（廣雅作鉊字。）
166●無升謂之刁斗。（謂小鈴也。音貂。見漢書。）
166●匕謂之匙。（音祇。）
166●盂謂之㯸。（子殄反。）河濟之間謂之䀂𥂥。椀謂之䀉。盂謂之銚銳，（謠音。）木謂之梋㭈。（椀亦盂屬，江東名盂爲凱，亦曰甌也。蠲決兩音。）
166●餌謂之餻，或謂之餈，或謂之𩚹，（音鈴。）或謂之餣，（央怯反。）或謂之䬧。（音元。）
167●餅謂之飥，（音乇。）或謂之餦餛。（長渾兩音。）
167●𩛿謂之餦餭。（卽乾飴也。）飴謂之䬵。（音該。）𩜌謂之䭉。（以豆㞕雜𩛿也。音髓。）𩛿謂之餹。（江東皆言餹，音唐。）凡飴謂之𩛿。自關而東陳楚宋衛之通語也。
167●𪍱，（音哭。）䴭，（音才。）𪌡，（于八反。）麰，（音牟。大麥麴。）䴽，（音脾。細餅麴。）䵆，（音蒙。有衣麴。）䴹，（𩸄音。小麥麴爲䴹，卽䴷也。）麴也。自關而西秦豳之間曰𪍱，（豳卽邠，音斌。）晉之舊都曰䴭，（今江東人呼麴爲䴭。）齊右河濟曰𪌡，或曰麰，北鄙曰䴽。麴，其通語也。
168●屋梠謂之欞。（雀梠，卽屋檐也。亦呼爲連緜。音鈴。）
168●𤭐謂之㽌。（卽屋檼也。今字作甍，音萌。㽌音霤。）
168●冢，秦晉之間謂之墳，（取名於大防也。）或謂之培，（音部。）或謂之堬，（音臾。）或謂之埰，（古者卿大夫有采地，死葬之，因名也。）或謂之埌，（波浪。）或謂之壟。（有界埒似耕壟，因名之。）自關而東謂之丘，小者謂之塿，（培塿，亦堆高之貌。洛口反。）大者謂之丘，（又呼冢爲墳也。）凡葬而無墳謂之墓，（言不封也。墓猶慕也。）所以墓謂之墲。（墲謂規度墓地也。漢書曰：初陵之墲，是也。）
